Ҳаёт Фалсафаси ҳақида — У ким, бу нима — QOMUS.INFO\nQOMUS.INFO > Ҳ ҳарфи > ҲАЁТ ФАЛСАФАСИ\nҲАЁТ ФАЛСАФАСИ — ҳаётнинг мазмуни, мақсади, қадр-қиммати ҳақидаги муаммоларни тадқиқ ва талқин этувчи фалсафий оқим. 19-а. охири — 20а. бошларида Германия ва Францияда пайдо бўлган. Ҳаёт фалсафасининг ибтидосида А. Шопенгауэр туради, асосчиси эса Ф. Ницше ҳисобланади. Оқим вакиллари фикрича, ҳаёт — биринчи ўриндаги воқелик, кейинчалик маънавият ва моддиятга, онг ва борлиққа бўлинадиган узвий яхлитлик. Ҳаёт Ҳаёт фалсафасининг асосий тушунчаси ҳисобланади. Ҳаёт фалсафаси ҳаётнинг моҳиятини унинг ўзидан англаб олишга интилади. У ҳис-туйғулар ва инстинктларни улуғлайди, ақлни танқид ва инкор қилади. Ҳаёт фалсафаси тарафдорларига кўра, ҳаёт тушунчаси мураккаб, кўп маъноли, ўзининг аниқ талқинига эга эмас. Шу сабабли уни табиий-биологик (Ф. Ницше, А. Клагес), маданий-тарихий (В. Дильтей, Г. Зиммель, О. Шпенглер, Х. Ортега-и-Гасет) тушуниш мавжуд. Табиий-биологик талқинда қаёт биологик маънода тушунилиб, биологик хоссалар бутун воқеликка татбиқ қилинади. Ҳаёт табиийлик билан қиёсланади ва ҳар қандай сунъийликка қарши қўйилади. Бу йўналиш тарафдорлари куч-қудратни улуғлайдилар, ҳар қандай ғоянинг рўёбга чиқишини кишилар ёки ижтимоий гуруҳларнинг манфаатлари билан боғлайдилар. К. Бергсон фикрича, ҳаёт — фазовий ҳаётий шиддат, у дастлаб ягона марказда туғилиб, кўп жиҳатлардан бир-биридан фарқланадиган қатор портлашлар, сифатли сакрашлар орқали параллель равишда ривожланиб боради. Унинг моҳияти ички кечин-малардан келиб чиқадиган, қалбдаги жараёнлар воситасида фаҳмлаб олинадиган онг ёки аъло онг. Дильтей, Зиммель ҳаётнинг моҳиятни ички руҳий кечинмалардан излайди. Ортега-и-Гасет инсон ҳаётини табиатга қиёс-лаб ўрганишга интилган ақлнинг бунлай тадқиқот учун заифлик қилишини таъкидлайди. У ҳам инсон билан олам яхлитлигини, инсон ҳаётининг ташқи таъсирлардан холи, ўз-ўзича ибтидога эга эканини ҳисобга оладиган, аклнинг нисбатан кенг маънодаги тушунчасини ишлаб чиқишга уринади. Нуқтаи назардаги бундай фикрларга қарамай, уларда ҳаёт механик, тартибсиз тузилмаларга. Барча қатъий белгилаб қўйишларга, қотиб қолишларга қарши турадиган ижодий шаклланишнинг узвий жараёни сифатида намоён бўлади.\nИжод, айниқса, бадиий ижод Ҳ. ф. учун ниҳоятда муҳим, у ҳатто ҳаётнинг ўзи. Шу нуқтада Ҳаёт фалсафаси нораци-онал интуитивизмга, унинг билиш назариясига яқинлашади. Чунончи ҳаёт динамикасини, нарса-ҳодисанинг индивидуал табиатини умумий тушунчаларда ифодалаб бўлмаслиги, уни бевосита фаҳмлаш, интуиция орқали анғлаш мумкинлиги ҳар иккала оқимга хос. Ҳаёт фалсафаси фан билан фалсафанинг оламга ёндашувидаги кескин фарқни кўради. Фан оламни эгаллаш ва ўзига бўйсундиришга ҳаракат қилади, фалсафага эса мушоҳадакорлик хос, шу хусусияти билан у санъатга яқин. Ақл ўз табиа-тига кўра ҳаётдан узилиб қолган; ақлий билиш ва унга асосланадиган фан нарсаларни эмас, нарсалар ўртасидаги муносабатларнигина анг-лаб етиши мумкин. Рационал билиш соф амалий манфаатларни қондиришга, фойда келтирадиган мақсадга мувофиқликка қаратилган. Илмий билишга ноинтеллектуал, интуитив, ҳаётни англаб етишнинг тимсолли-рамзий усуллари қарама-қарши қўйилади. Санъат асари, айниқса, шеърият, мусиқа ҳаётни англаш ва нисбатан айнан ифодалаш воситасидир.\nҲаёт фалсафаси учун замон — ижод, тараққиёт ва ташкил топишнинг моҳияти сифатида муҳим аҳамиятга эга. Тарих эса Ҳаёт фалсафасида туғилишдан то ўлимгача бўладиган биологик даврийликка ўхшаш жараёнларни бошидан кечирадиган ноёб ва такрорланмас «маданий организмлар» сифатида намоён бўлади. Тарихий жараён, сабабият қонуни ҳукмронлик қилган табиатдан фарқли ўлароқ, тақдирга бўйсунади. Тарих фақат табиат дунёсидагина ҳара-кат қиладиган объектив қонуниятлар исканжасидан чиқиб кетади. Ҳаёт фалсафаси тарафдорлари (айниқса Ницше) тил муаммосига катта аҳамият беради. Уларнинг фикрича, тил реал ҳаётни изоҳлаб беришга ожизлик қилади, чунки тил истиоралар ва тимсоллар шаклида асл, келиб чиқиш жараёнидаги маъноларини йўқотади: индиви-дуал иборалар умумий тушунчаларга айланади, бу тушунчалар орқали ифодаланган олам асл оламга мос келмайди. Ҳаёт фалсафасида кейинчалик «омма жамияти» тушунчаси пайдо бўлди; у индивидни эрксизликка, ижоддан маҳрумликка, бегоналашувга олиб келади. Бу қарашлар ўша пайтларда пайдо бўлаётган демократия, тенглаштирувчилик ғояларидан «сара одамлар» маданиятини ҳимоя қилишга даъват сифатида ўзини кўрсатади. Шу сабаблар туфайли Ницше умум қабул қилинган қадриятларни, меъёрларни «табиий» ҳаёт нуқтаи назаридан қайта баҳолашга, асл «ҳаётий» қадриятларнинг ифодачиси бўлмиш комил одамга эргашишга чорлайди. Шпенглер фикрича, маданият гуллаб-яшнаган даврдан кейин, маданий организмларнинг аста-секин таназзулга учраши рўй беради, унда халқлар ўз хулқ-атвори ва фаолиятига кўра оммага айланади. Ҳаёт фалсафаси 20-а. бошида Бергсон, Зиммель, Дильтей, Кейзерлинг ва Клагес тимсолида ўзининг юксак чўққисига етди. Ҳаёт фалсафасининг айрим ғоялари кейинчалик персонализм, экзис-тенциализм, фалсафий антропология томонидан ўзлаштирилди.


Қайсы жыл адамзат тарийхындағы ең жаман жыл деп табылды? » KarInform\nБританиялы ҳәм америкалы илимпазлар топары қайсы жыл адамзат өмири ушын ең аўыр болғанлығын анықлады. Мәлим болыўынша, эрамыздың 536-жылы адамзат тарийхындағы ең жаман жыл болған. Бул ҳаққында Korrespondent.net хабарына тийкарланып Daryo.uz хабар бермекте.\nСол жылы 100 жыллық экономикалық төменлеў басланған ҳәм ол адамзатты аўыр аўҳалға салған. Сол ўақытта Византияда Уллы Юстиниан басқарыўының 10-жылы болған ҳәм ҳеш қандай әдеттегидей болмаған процесс бақланбаған. Бирақ, апатшылықтың себеби тәбият аномалиялары менен байланыслы болған.\nҚәнигелердиң сөзлерине қарағанда, Куяшты жумбақлы шаңлы думан тосып қойған ҳәм бул температураның төменлеўине алып келген. Өз гезегинде өнимлердиң набыт болыўы, қурғақшылық ҳәм жазда қар жаўыўы бақланған. Буның ақыбетинде мисли көрилмеген ашлық жүзеге келген.\nИзертлеўлерде анық болыўынша, сол жылы үлкен вулканлы процеслер басланған, олар болса күл ҳәм музлаўларды жүзеге келтирген. Екинши атылыў 540-жылы жүз берген ҳәм жағдайды улыўма аўырластырып жиберген. 541-жылы болса Юстиниан эпидемиясы басланған ҳәм адамзатқа ғалабалық қырғын келтирген.\nЭкономиканы тиклеў ушын адамларға шама менен 100 жыл керек болған.\nГеологлар Жердеги цивилизацияны жүзеге келтирген процессти анық ...\nАдамзат тарийхындағы ең жақсы романлардың рейтинги ...\nУллы инсанлар ҳаққында биз билмеген қызықлы м ...


22 ноябрда эрталаб Сеулга келган Шавкат Мирзиё кечгача нима қилди? Бундай ташрифнинг нима кераги бор? - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n23:15 - 22 ноябрда эрталаб Сеулга келган Шавкат Мирзиё кечгача нима қилди? Бундай ташрифнинг нима кераги бор?\nЎзА Агентлиги Шавкат Мирзиё рафиқаси билан Корея Республикасининг пойтахти Сеулга расмий ташриф билан келганини эрталаб соат 6:45 да эълон қилди ва Шавкат Мирзиёни Корея Республикаси Бош вазири ўринбосари, стратегия ва молия вазири Ким Донг Ён кутиб олгани, у бу ерда Корея Республикаси президенти, парламент спикери, бош вазири билан учрашувлар ўтказиши, Ўзбекистон-Жанубий Корея бизнес-форумида иштирок этишини билдирди.\nТошкент ва Сеул ўртасидаги вақт фарқи 4 соат эканлигини ҳисобга олсак, Шавкат Мирзиё у ерга маҳаллий вақт билан пешингача етиб борган. Мана, кун ҳам битди, аммо Шавкат Мирзиё бугун нима қилгани ҳақида ҳеч қандай хабар йўқ.\nБу ташрифнинг мақсади нима эканлигини ҳам тушуниш қийин. Корея Республикаси тўла бозор иқтисоди билан яшайдиган, иқтисодий кучи билан ҳам дунё давлатлари ичида юқори қаторларда турадиган давлат бўлишидан ташқари, дунёнинг энг демократик давлатларидан биридир.\nЎзбекистонимизчи? Ҳалигача бозор иқтисодига ўтмаган, СССРдан қолган маъмурий-буйруқбозлик системаси билан яшайдиган, дуёнинг энг қашшоқ мамлакатларидан биридир. Бунинг устига демократия ва инсон эркинликлари бўйича жаҳон давлатлари рўйхатида охиридан иккинчи ўриндамиз.\nШунақа ғариб Ўзбекистон билан шундай улуғ Корея Республикаси ўртасида жиддий алоқалар, жиддий ҳамкорлик бўлишига ишонадиган аҳмоқ топилармикан?\nШавкат Мирзиёнинг Кореяга ташрифи бўйича берилган аввалги хабаримизда шундай деган эдик: “тахмин қилиш мумкинки, бундай ташриф Шавкат Мирзиёга обрў учунгина керак, демак, Жанубий Корея бундан фойдаланиб, бойликлармизни сўради.” Ҳозир ҳам бундан бошқа нарса дейиш қийин.\nРасмдаги Шавкат Мирзиё ва турмуш ўртоғининг орқасидаги киши Корея Республикаси Бош вазири ўринбосари, стратегия ва молия вазири Ким Донг Ён бўлса керак.


15:30 21.04.2017 (Янгиланган 15:31 21.04.2017) Ҳавола олиш\nСуғориш мақсадларида Амударё ва Сирдарё сувларидан ортиқча фойдаланиш натижасида 1960 йиллардан денгиз сатҳи (ундаги сув ҳажми ҳам) тезлик билан пасая бошлади.\n1989 йилда денгиз иккита алоҳида сув ҳавзаси — Шимолий (Кичик) ва Жанубий (Катта) Орол денгизига ажралди.\n2014 йилда Жанубий (Катта) Орол денгизининг шарқий қисми буткул қуриб, денгизнинг атиги 7297 км² қисми қолди. 2015 йил баҳорида вақтинчалик сув билан тўлган (бутун денгизнинг 10 780 км² қисми) денгиз ўша йилнинг кузига келиб 8303 км²га қисқарди.\nБир пайтлар Орол денгизи дунёда катталиги жиҳатидан тўртинчи ўринда турувчи кўл ҳисобланарди.\nОрол денгизи қанчалик ўзгаргани ва уни қутқариш учун нималар амалга оширилаётгани ҳақида инфографикамизда танишинг.


«1С: Бухгалтерии 8»да бухгалтерлик ва солиқ ҳисобини олиб боришда аутсорсингдан фойдаланиш\nИхтисослашган компаниялар томонидан бухгалтерлик ҳисобини юритишган бўлган юқори талаб кичик ва ўрта бизнеснинг ривожланиши билан боғлиқ. Таркиби торихтисосли мутахассислардан иборат бўлган кичик корхоналарда бухгалтерия бўлимини ушлаб туриш иқтисодий жиҳатдан ўзини оқламайди: кўплаб корхоналарга бухгалтерлик хизматлари ойига атига бир неча марта, баъзан эса ҳатто чоракда бир марта зарур бўлади. Шу сабабли ушбу машаққатли жараённи бизнинг мутахассисларимизга ишонишингиз мумкин. Бир пайтнинг ўзида бу меҳнат ресурсларини бизнесингиз учун муҳимроқ бўлган вазифаларни ҳал қилишга қаратиш имконини беради.\nЎз навбатида биз сизнинг хўжалик фаолиятингизни мулкчилик шаклидан қатъи назар Ўзбекистон Республикаси қонунчилигига қатъий риоя қилган ҳолда профессионал юргизиш ва олиб боришни таъминлаймиз.\nКичик корхона бошлиғига бухгалтерияни ўрганиш керакми?\nАгарда сиз унча катта бўлмаган фирма, ваколатхона ёки ишлаб чиқариш цехини бошқарсангиз ва сиздаги бошланғич бухгалтерлик хужжатлари кўп бўлмаса қуйидаги ҳақли савол туғилади – Сиз бухгалтерияни мустақил ўрганишингиз керакми ёки штатга доимий бухгалтер ёллаган маъқулми?\nБалким Сиз учун бухгалтерлик ва молиқ ҳисобини юритиш ҳақиқий бошоғриғидир... ва гап бухгалтерлик асосларини ўрганишга вақт етмаслигида ҳам эмасдир. Ушбу мажбуриятнинг бир қисми қонунчиликдаги ва ҳисоботларга талаблардаги ўзларишлардан хабардор бўлиб туриш ҳисобланади.\n1. Йилда бир марта солиқ ставкалари ўзгаради (Ўз.Р. Президентининг 2010 йил 24 декаюрдаги ПП1449 сонли “Ўзбекистон Республикаси давлат бюджетининг асосий макроиқтисодий кўрсаткич ва парамертларининг прогнозлари ҳақида”\nФармонидаги охирги ўзгаришлар ҳақида, (30.12.2010).\n2. Статистика ва бухгалтерлик ҳисоботини топширишга янги талаблар пайдо бўлмоқда (“Ягона солиқ тўловининг энг кам миқдори жорий этилиши муносабати билан ягона солиқ тўловини ҳисоблаш ва тўлаш тартиби тўғрисида” Низомларидаги ўзгаришлар (10.03.2011) ва “Ягона ижтимоий тўловнинг энг кам миқдори жорий этилиши муносабати билан ягона ижтимоий тўловни ҳисоблаш ва тўлаш тартиби тўғрисида” Низомларидаги ўзгаришлар (04.03.2011).\n3. Тўлов хужжатларини ажрата билиш, банк кодларини ва банк кўчирмаларига хос бошқа қисқартиришларни тушуниш лозим.\nРаҳбар кўпинча мижоз олдидаги шартнома мажбуриятлари, тўхтовсиз телефон музокаралари ва бошқа ишлар билан банд бўлади, шу сабабли яхши малакага эга бўлган, лекин иш ҳақи юқори бўлмаган Бухгалтерга эҳтиёж туғилади.\nҚўшимча равишда Сиз иш жойини ташкил қилиш билан боғлиқ харажатлардан, махсус адабиётларга обуна бўлиш, маълумот-ахборот базаларини харид қилиш харажатларини ҳам тежаб қоласиз.\nДоимий бухгалтер ўрнига вақтинчалик бухгалтер\nУшбу вазиятда бухгалтерлик ва солиқ ҳисоботини юритишни келиб-кетувчи бухгалтерга бериш мақсадга мувофиқ. У Сизнинг бухгалтериянгизнинг хужжат алмашинувини – ҳисоб-фактураларини, тўлов қоғозларини, статистик ҳисоботлари ва бошқа хужжатларни юритишни ташкил қилади.\nНатижада хизматларни малакали мутахассислар қўлига бошқарувга топшираётган томон моддий-техник чиқимлар қилмайди, ўзининг солиқ ва бухгалтерия ҳавфларини пасайтиради .\nБир неча ҳисоблар бўйича кўплаб бирламчи хужжатлар\nАгар сиз бир неча ҳисоблардан иборат бирламчи хужжатлари ҳажми кўп бўлган кенг кўламли бизнесни бошқараётган бўлсангиз ва ҳисоботларни тайёрлаш вақтлари стандарт бўлса, вақтинчалик ташқи бухгалтерни жалб қилиш вариантини ўйлаб кўришингиз мақсадга мувофиқ.\nИдеал ҳолатда бу каби бизнесда икки бухгалтерлик мутахассис – бошланғич ҳужжатлар билан шуғулланувчи бухгалтер ва бош бухгалтернинг бўлгани маъқул.\nБишланғич маълумотлар билан ишовчи бухгалтерни доимий штатда қолдириб, бош бухгалтер вазифаларини ташқи мутахассисларга бериш мақсадга мувофиқ.\nБу қарор натижасида раҳбар қандай натижага эришади? Энг аввало, иш жойи, техник ва дастурий таъминот, адабиётлар, бухгалтер ўтирадиган жой ижарасига кетадиган харажатлар қисқаради, шунингдек, бухгалтерлик ҳисоби ўз мутахассиси томонидан олиб борилганда кўпроқ учрайдиган хатолар эҳтимоли камайтирилади.\nБухгалтерлик ҳисобини тайёр шаблонлардан фойдаланган ҳолда қўлда олиб бориш\nФараз қилайлик, Сиз ҳисобни қўлда ёки Excellда олиб бораяпсиз ва хужжат шаблонларидан фойдаланган ҳолда янги ҳужжат талабларидан келиб чиқиб унинг:\n2. Тўлов суммасини.\n3. Олувчининг реквизитларини ва ҳ.к. ўзгартираяпсиз.\nБу ҳолда Сизда хужжатнинг барча электрон, қоғоз нусхалари ва оригиналлари сақланаяптими? Уларни илк зарур бўлган ҳолда топа оласизми? Ўзингиз мустақил равишда бир йиллик ёки чораклик тўловларни таҳлил қилиб чиқа оласизми?\nКредит ёки хизмат бўйича фоизлар тўғри ҳисобланганми?\nСиз хизматларидан фойдаланаётган банк ўтган йили ёки чоракда банк хизмати учун қанча пул олиб қолганини биласизми? Агар тўловларни ҳафтасига кўриб чиқилса, улар жуда кам кўринади. Аммо барча банк тўловлари ва комиссялари таҳлил қилиб чиқилса, банк бошқарувчилари билан банк хизматларидан фойдаланиш учун олинадиган фоизлар бўйича саволлар ва уни пасайтириш учун асослар туғилади.\nСиз ҳеч қачон банклар томонидан қўйилаётган фоизларнинг тўғри ҳисобланганлигини текширганмисиз? Эҳтимол бу йўналишда ҳам профессионал бухгалтерлар Сизга жавоб топиб бериши мумкин бўлган саволлар туғилса ажаб эмас.\nАгар Сиз бу барча саволларга салбий жавоб берган бўлсангиз, бу профессионал мутахассисни ишга олиш учун бир сабаб бўлиши мумкин...\nҲисобни аутсорсинг асосида юритишга муқобил вариантлар борми?\nБухгалтерлик ва солиқ ҳисобини ихтисослашган компанияга юритишга бериш компания фаолияти ўзига хосликларидан, вазифаларидан, мутахассислар сони ва сифати, бюджетдан келиб чиққан ҳолда бутунлай ёки қисман амалга оширилиши мумкин.\nБунда ўзаро бирга ишлашнинг уч варианти мавжуд:\nПрофессионаллар барча бирламчи ҳужжатларни юритадилар ва барча бухгалтерлик ва солиқ ҳисоботини мустақил равишда топширадилар.\nБошланғич хужжатларни сиз юритасиз, профессионаллар эса назорат органларига ҳисобот топширадилар.\nПрофессионалларбирламчи хужжатларни (алоҳида бўлим) юритадилар, ҳисоботни эса Сиз ўзингиз топширасиз.\nСиз фақат Сизга ҳақиқатдан ҳам керак бўлган ишлар ҳажмигагина ҳақ тўлайсиз. Бухгалтерга, ва ҳатто бутун бухгалтерлик бўлимига тўланадиган ойлик маошдан тежалган маблағ, компания бюджети учун сезиларли бўлади.\nОй, чорак якунлангандан кейин (ҳисобот топшириш даврийлигидан келиб чиққан ҳолда) ва ҳисобот топшириш муддатига қадар (чорак ҳисоботлари учун кейинги чорак(ой)нинг 25 кунигача ва йиллик ҳисобот бўйича 15 февралгача) профессионаллар Сизнинг ёнингизга келишади ва бир неча соат ичида офисингиздаги барча хужжат алмашинувини MS Excel ёки 1С Бухгалтерия дастури ёрдамида тартибга солишади.\nҲусоб-китоб юритишни профессионалларга ишониб, Сиз бюджет ва бюджетдан ташқари фондлар билан ҳисоб китобларнинг ҳолати ҳақида маълумот олишга кетадиган вақтни тежаб қоласиз.\nПрофессионал бухгалтерлар Сизга тўғри янгиланган бланклар харид қилишда Сизнинг вақтингиз ва маблағларингизни тежаб қолишга имкон беришади, шунингдек, бланкларни тўғри ва ўз вақтида тўлдиришга кўмаклашишади.\nСизга фақат хужжатларни имзолаш, муҳр қўйиш ва ҳисоботни солиқ инспекциясига топшириш қолади холос.\nБухгалтерлик ҳисоби аутсорсинги хизматлари қиймати\nХизматнинг бошланғич нархларини бизнинг сайтимизда онлайн буюртма бериб билиб олишингиз мумкин. Бунинг учун ўз муаммонгизни таърифлаб, бизнесингиз ўзига хосликларини ёзиб қолдиришингизнинг ўзи етарли. Сиз томонингиздан юборилган маълумотлар ўрганилганидан кейин, бухгалтерлик ҳисоби бўйича маслаҳатчилар, www.bizplan.uz портали ҳамкорлари Сиз билан албатта боғланишади.\n(овозлар: 15, Рейтинг: 3.77)


Корхонада улардан маҳсулот ишлаб чиқаришда фойдаланиш мақсадида ишлаб чиқариш иншоотларини реконструкция қилиш, газ конларида қудуқларни янгилаш ва янгиларини ишга тушириш, янги бинолар ва иншоотлар қурилиши юритилмоқда. Жорий йилда реконструкциялаш ва модернизациялаш харажатлари суммаси 147 936 минг сўмни ташкил қилди. Асосий воситаларнинг жамғарилган эскириши – 174 115 минг сўм, солиқ солинадиган фойда – 32 000 минг сўм.\nУШК бош бухгалтерининг ўринбосари.\n– Сиз тўғри қайд этгандек, солиқ солинадиган фойдани камайтиришга доир имтиёз (Юридик шахслардан олинадиган фойда солиғи ва ободонлаштириш ва ижтимоий инфратузилмани ривожлантириш солиғи ҳисоб-китобининг1 130-сатри) Солиқ кодексининг 159-моддасида келтирилган.\nишлаб чиқаришни модернизациялашга, техник ва технологик жиҳатдан қайта жиҳозлашга, янги технологик жиҳоз харид қилишга, ишлаб чиқаришни янги қурилиш шаклида кенгайтиришга, ишлаб чиқариш эҳтиёжлари учун фойдаланиладиган бинолар ва иншоотларни реконструкция қилишга, шунингдек ушбу мақсадлар учун олинган кредитларни узишга, лизинг объекти қийматининг ўрнини қоплашга йўналтириладиган маблағлар суммасига, тегишли солиқ даврида ҳисобланган амортизацияни чегириб ташлаган ҳолда, бироқ солиқ солинадиган фойданинг 30%идан кўп бўлмаган миқдорда. Солиқ солинадиган фойдани камайтириш юқорида кўрсатиб ўтилган харажатлар қилинган солиқ давридан эътиборан, технологик жиҳоз бўйича эса у фойдаланишга топширилган пайтдан эътиборан 5 йил ичида амалга оширилади. Янги технологик жиҳоз харид қилинган (импорт қилинган) пайтдан эътиборан 3 йил ичида реализация қилинган ёки текинга берилган тақдирда, юридик шахслардан олинадиган фойда солиғини тўлаш бўйича мажбуриятлар тикланган ҳолда, мазкур имтиёзнинг амал қилиши имтиёз қўлланилган бутун давр учун бекор қилинади. Ушбу имтиёз товарлар (ишлар, хизматлар) ишлаб чиқаришни амалга оширувчи солиқ тўловчилар томонидан қўлланилади.\nИмтиёзни қўллаш тартиби Ишлаб чиқаришни модернизациялаш, техник ва технологик қайта жиҳозлаш, ишлаб чиқаришни янги қурилиш шаклида кенгайтириш, ишлаб чиқариш эҳтиёжлари учун фойдаланиладиган бинолар ва иншоотларни реконструкция қилишни амалга оширувчи хўжалик юритувчи субъектлар томонидан имтиёзларни қўллаш тартиби тўғрисида низомда2 (бундан кейин – Низом) белгиланган.\nАгар жорий солиқ даврида юқорида таъкидлаб ўтилган мақсадлар учун йўналтириладиган маблағлар суммаси солиқ солинадиган фойданинг 30%идан ошса, қолган сумма келгуси солиқ даврларида ўрнатилган муддатда чегирилиб бориши мумкин. Бунда солиқ солинадиган фойданинг камайтирилиши ҳар ҳисобот (солиқ) даврида ўсиб борувчи якун билан амалга оширилади (Низомнинг 9-банди).\nАгар ҳисобот (солиқ) даврида ҳисобланган амортизация суммаси ишлаб чиқаришни модернизациялаш, техник ва технологик қайта жиҳозлашга йўналтирилган маблағлар суммасидан ошса, ушбу ҳисобот (солиқ) даврида юридик шахслардан олинадиган фойда солиғи бўйича солиқ солинадиган фойданинг камайтирилиши амалга оширилмайди (Низомнинг 10-банди).\nҲисоб-китоб фойда солиғи ҳисоб-китобига 6, 7-иловаларда назарда тутилган.\nҲисоб-китоб қуйидагича амалга оширилади.\nСиз жорий йил (солиқ даври) учун эскириш суммасини кўрсатмаганлигингиз сабабли ушбу сумма 60 000 минг сўмни ташкил қилди деб фараз қиламиз.\nАввало жорий солиқ даври учун камайишнинг энг юқори суммасини ҳисоблаймиз. Солиқ солинадиган фойдани (Фойда солиғи ҳисоб-китобининг 130-сатри) 30%га кўпайтирамиз:\n32 000 х 30% = 9 600 минг сўм.\nЭнди жорий солиқ даври учун камайишнинг ҳақиқатдаги суммасини аниқлаймиз.\nЖорий йилда реконструкция қилиш ва модернизациялаш харажатлари (инвестициялари) суммаси 147 936 минг сўмни ташкил қилди, ундан жорий солиқ даврида ҳисоблаб ёзилган эскириш суммасини – 60 000 минг сўмни чегириш лозим:\n147 936 – 60 000 = 87 936 минг сўм.\nҲисобот даврида сиз солиқ солинадиган фойдани кўпи билан фақат 9 600 минг сўмга камайтира олишингиз мумкинлиги боис 78 336 минг сўм қолдиқ сумма (87 936 – 9 600) кейинги солиқ даврига ўтади (фойдаланишга топшириш йилини ҳисобга олганда жами 5 йил мобайнида). Агар жорий солиқ даври учун амортизация суммаси инвестициялар суммасидан кўп бўлса, чегириш қўлланмайди.\n1МВ ва ДСҚнинг АВ томонидан 22.03.2013 йилда 2439-сон билан рўйхатдан ўтказилган қарорига 1-илова).


Meizu 4 рақами билан боғлиқ хурофотлар туфайли M5 Note смартфонига ўтиб кетди\n16:19 / 06.12.2016\nMeizu компанияси Пекинда янги Meizu M5 Note смартфони тақдимотини ўтказди. Компания баъзи Осиё давлатларидаги 4 рақами билан боғлиқ хурофотлар туфайли фаблетларнинг тўртинчи авлодини ўтказиб юборишга қарор қилди. Шундай экан, Meizu M5 Note бозорда Meizu M3 Note'нинг ўрнини эгаллайди. Hi-Tech нашри шу ҳақида маълум қилди.\nЯнги смартфон корпуси металлдан ишлаб чиқилган, унинг ён томонларида пластик қўшимчалар йўқ. Металл бу сафар қалинроқ ишланган - Meizu M5 Note ишончли ва мустаҳкам қурилма.\nMediaTek Helio P10 процессори чуқур оптималлаштирилган. Шунинг ҳисобига қурилманинг хизмат кўрсатиш самарадорлиги ошди, энергия истеъмоли эса камайди.\nСмартфонда олинган сурат ва видеолар сифати янада юқори. Бу айниқса микросуратларда яққол сезилади.\nMeizu M5 Note смартфони икки версияда ишланди - 3 ва 4 Гб оператив хотира. Унинг параметрлари:\nЧипсети: MediaTek Helio P10, 8 ядро (4 ARM Cortex A53 частотали 1,8 ГГц + 4 ARM Cortex A53 частотали 1 ГГц), графикаси Mali-T860\nОператив хотира: 3/4 ГБ, LPDDR3\nДоимий хотира: 16/32/64 ГБ\nЭкран: 5,5 дюйм, IPS, Full HD (1920х1080), 403 ppi, 450 кд/кв.м\nАсосий камера: 13 МП, гибридли (фаза + лазер) автофокус, f/2.2\nSIM-карталар учун: гибрид (2 SIM ёки SIM+microSD)\nАккумулятор: 4000 мАч, тезкор қувватлаш (18 Вт)\nБармоқ излари сканери: мавжуд, 0,2 с'да ишга тушади\nОС: Android 6.0, Flyme 6\nҲажми: 153,6х75,8х8,1 мм\nОғирлиги: 175 г\n3 Гб оператив ва 16 Гб flesh хотирали смартфон нархи Хитойда 899 юань (130.7 доллар) этиб белгиланди. 3/32 версияси баҳоси эса - 1099 юань (159.7 доллар). Топ конфигурацияси - 1299 юань (188.86 доллар).\nПекин тақдимот Meizu M5 Note


Қосимжонов 15 ёшли гроссмейстеримизни енга олмади, пешқадамлик қўшниларимизга ўтди ФОТОГАЛЕРЕЯ / Olamsport.com\n27 май 08:03\nҚосимжонов 15 ёшли гроссмейстеримизни енга олмади, пешқадамлик қўшниларимизга ўтди ФОТОГАЛЕРЕЯ\nТеглар : ШахматҚосимжоновЖумабоев\nПойтахтимиздаги халқаро шахмат академиясида ўтказилаётган Жаҳон кубоги учун Марказий Осиё саралаш мусобақаси ўзининг ҳал қилувчи палласига кирди.\nКеча куннинг иккинчи ярмида мусобақанинг олтинчи тур учрашувлари ўтказилди. Турнирда биринчи рақам остида сараланган Рустам Қосимжонов ушбу турда оқ доналарда ҳаракат қилди. 17-жаҳон чемпиони 15 ёшли халқаро гроссмейтеримиз Нодирбек Абдусатторов билан дурангга имзо чекди.\nҚосимжоновнинг очко йўқотишидан қозоғистонлик гроссмейстер Ринат Жумабоев унумли фойдаланиб қолди. Жумабоев қора доналарда ўйнашига қарамай, ҳамюртимиз Шамсиддин Воҳидовни мағлуб этди ва 4,5 очко билан якка пешқадамга айланиб олди.\nБу турда ёш шахматчимиз Ортиқ Ниғматов қозоғистонлик халқаро гроссмейстер Ануар Исмагамбетов билан дуранг қайд этди. Халқаро гроссмейстеримиз Жаҳонгир Воҳидов эса қора доналарда ўйнаб, қозоғистонлик халқаро гроссмейстер Нурлан Ибраевни таслим этди.\nЁш гроссмейстеримиз Жавоҳир Синдаров тажрибали гроссмейтеримиз Марат Жумаевга ютқазиб қўйди. Бугун 7-турда пешқадам Ринат Жумабоев ҳамюртимиз Нодирбек Ёқуббоевни синовдан ўтказади. Рустам Қосимжонов қора доналарда Ануар Исмагамбетов билан ҳисоб-китоб қилади. Нодирбек Абдусатторов қозоғистонлик гроссмейстер Пётр Костенкога қарши баҳс олиб боради.\nБугунги партиялар олдидан Ринат Жумабоев 4,5 очко билан якка пешқадам бўлиб турибди. Пётр Костенко, Рустам Қосимжонов, Ортиқ Ниғматов, Нодирбек Абдусатторов, Нодирбек Ёқуббоев ва Ануар Исмагамбетов ҳисобида 4 тадан очко бор.\nШахмат бўйича биринчи онлайн Ўзбекистон чемпионатининг сўнгги турнири ғолиби аниқланди 0\nТимурқулов онлайн шахмат мусобақасида бош совринни ўзиники қилди 0


Бу ерда ҳеч кимнинг ҳам ақли-ҳуши жойидамас « Ўзбекистон Халқ Ҳаракати\nБу ерда ҳеч кимнинг ҳам ақли-ҳуши жойидамас\n29 May 2017 - 10:00\nЎн тўртинчи боб\n– Исмингиз нима? – “биродар”дан сўради Ардашер.\n– Абдуллажон! – деди Ардашер. – Бу ерда ҳеч кимнинг ҳам ақли-ҳуши жойидамас. Ҳаммамиз ҳам сиртимизда кулганимиз билан, ичимизда бу ишларнинг охири нима билан тугаркан, дея зил кетиб ўтирамиз. Тушган жойимиз шундай бир жойки, қувониш ҳам, қайғуриш ҳам ортиқчалик қиладиган вақтлар кўп бўлади. Ихтиёримиз кескин чегараланган бу тубанликда сабр қилмоқлик, умид боғламоқлик ва кутмоқликдан ўзга чора йўқ. Етказилган ғайри инсоний қийноқлар, қўпол муомалалар ҳар одамга ҳар хил таъсир этиши табиий. Ҳар биттаси ўзига хос яратилган бандаларнинг ҳеч қайсилари бир-бирларига ўхшамайдилар. Шундай экан,уларнинг ҳис-туйғулари, эҳтирослари ва ички кечинмалари бир-бирлариникиданкескин фарқланади. Тақдири азал тушунчаси ҳақиқат. Ижтимоий келиб чиқишга ҳам кўп нарсалар боғлиқ бўлади. Инсон тажовузлар ва камситишларга эътиқоди ва руҳий ҳолатидан келиб чиқиб муносабат билдиради. Эътиқод ва руҳий ҳолатимиз, ўз навбатида, ижтимоий келиб чиқишимиз билан боғлиқ…\nАрдашер сўзини тугатар-тугатмас йигирма ёшлардаги хоразмлик шошқалоқ йигит:\n– Мен новини ўйлаётирман, Абдулла оға? – дея сўраб қолди.\nАбдулла бир муддат дамини ичига ютиб тургач:\n– Зумратни ортиқ ўйламасанг ҳам бўлади энди! – деди унга.\n– Ҳов, на учун ўйламийман, оға. Шу қиза ўйланаман дап шу жойлара галиб душдим! – деди у.\n– Бир ҳафта қолди. Зумратнинг тўйи бўлади. У сени шу вақтгача алдаб юрган! – деди Абдулла ҳансираб, елкасидан чуқур нафас оларкан. – Зумрат билан бир мактабда ўн йил ўқигансизлар. Болалик чоғларингиздан бир-бирларингизни яхши кўргансизлар. Зумратнинг сени Хоразмдан Тошкентга чақиртиришининг сабаби, ўзи баҳона қилганидек, соғинганидан эмас. Битта босқичда ўқийдиган Нурхон исмли қашқадарёлик йигитнинг бир йил аввал, уйланаман дея уни бузиб қўйгани учун эди. Зумратни қорнида икки марта ҳомила бўлиб, иккаласини ҳам Нурхон таниш дўхтирига олдириб ташлатган. Охирги пайтларда Нурхоннинг Зумратга қиё боқмасдан юргани қиз учун оғир зарба бўлди. Унинг бу талафотни сенинг қўлинг билан бартараф қилмоқчи бўлгани бошингга оғир мусибат олиб келди. Нурхоннинг ҳар ойда жазманларини пайпоқ сингари тез-тез алмаштириб турадиган ахлоқи бузуқ хотинбозлигини Зумрат яхши билса-да, сени чақириб ўзининг кимлигини унга кўз-кўз қилмоқчи бўлганди. Яъни, сен жонингдан ҳам яхши кўрадиган ўша қиз хушторига,“Мен кераксиз тош эмасман, изларимга зор бўлиб юрадиган сон мингта йигитлар бор!” деб мақтанмоқчи эди. Талабалар шаҳарчасида сенинг Зумрат билан кечаникеча, кундузни кундуз демай яйраб юрганингни кўрган Нурхонга, табиий, бу нарса ёқмаган, албатта. Аслида бошингга бало бўлган нарса ўта келишган йигит бўлганлигинг. Нурхоннинг ғайирлигини қўзитган жиҳат ҳам мана шу эди. У аввалидаавомбош қишлоқдошларини ёллаб, сени қўрқитиб, шаҳардан ҳайдаб солмоқчи бўлди. Аммо улар бу сафар кимга дуч келаётганларини билмас эдилар. Сенинг ҳеч нимадан қайтмайдиган феълинг борлигини сезганларида, сенга яқинлашмаган бўлардилар. Биринчи марта сени тўрт кишилашиб калтакладилар. Иккинчи мартасида Зумрат билан қаҳвахонада овқатланиб ўтирганингда, орқангдан ўн кишилашиб кузатиб келиб, ҳамманинг олдида сени шарманда қилмоқчи бўлдилар. Талабалар шаҳарчасидагиларнинг кўпи уларни яхши таниганлари учун ҳам сени бадном қилиб, масалага нуқта қўйишни режалаштирган эдилар. Сен уларнинг чангалидан отилиб чиқиб, чироқни ўчирдинг. Ошхона пичоғини қўлингга олдинг-да,иккитасини ўша жойда чавақлаб ўлдирдинг. Қолганлари жонларини асраб қолиш учун жуфтакларини ростладилар. Яхши кўрган қизингнинг номи булғанишини истамаганинг учун терговда барча айбни ўз бўйнингга олиб катта хатога йўл қўйдинг.Зумрат шу ҳодиса рўй берган куннинг эртаси Нурхоннинг олдига бориб, катта тўй қилиб, ундан ўзига уйланишни талаб қилди. Жиноятнинг таги очилиб қолишидан қўрққан Нурхон қизнинг уйига дарҳол совчилар жўнатиб, никоҳ кунини белгилатди. Тез кунда уларнинг тўйлари бўлади!\nАбдулла сўзини тугатар-тугатмас ҳамманинг эътибори Икромга қадалди.\nОшиқлиги орқасидан жаллодга айланган йигит яшин урган дарахтдай ўз ёғига ўзи қовурилаётган эди. У иккинчи қаватдан бошини пастга осилтириб тураркан, икки кафти билан юзларини ишқалаб уф тортиб юборди. Бу нишона Абдулланинг ўқни мўлжалга бехато урганидан дарак берарди.\nАбдулланинг топағонлигидан жонланган маҳбуслар тезроқ тақдирлари хусусида билишни истардилар. Руҳиятида ҳақиқатдан ҳам ўзгариш пайдо бўлганини билган Абдулланинг эса юрагига қил сиғмасди.\nУ атрофини ўраган камерадошларининг ўзлари ҳақида айтиб беришни сўраб қилган илтимосларига жавобан:\n– Бундай йўл тутсам, Тангрининг ғазаби келади! – деди. – Бандасининг тақдирини ўқиш гуноҳи азим. Яратганнинг ишига бурун тиқиб нима қиламан.\n– Тангри шуни хоҳламаганида сизга бундай мўъжиза бермаган бўларди! – деди Ардашер. – Хоҳлаптики, фазилат ато этипди. Ўзи бермаса, ялиниб ҳам ололмасдингиз. Шундай экан, уни ичингизда сақлаб нима қиласиз? Ҳунарни ишга солинг, инсонлар баҳраманд бўлсинлар!\n‒ Яхшилик ҳам, ёмонлик ҳам Парвардигори оламдандир. Мўъжиза эса, пайғамбарларга берилади. Мен оддий ва пешонаси шўр бир бандаман. Бироқ мендаги бу ҳолат руҳий хасталик аломати. Миршабларнинг аччиқ таёғи ва таҳқирлашларидан кейин шунақа бўпқолдим, – деди Абдулла. Товуши тез югурганидан нафаси сиқиб қолаётган одамга ўхшаб ҳансирай-ҳансирай чиқди. – Бу “кароматим”нинг охири жиннилик билан тугайди-ёв!\n– Қўйсангиз-чи! – деди Ардашер ўғлига сабоқ бераётган отадай сўзларини салмоқлаб. – Йўқса, авлиёлар ва кароматгўй эшонлар жинни эканлар-да.\n– Улар меҳнат машаққати, илм-маърифат, ҳалол луқма, тақво ва ихлос билан комилликка эришган зотлар. Уларнинг йўриғи бошқа! – деди Абдулла. – Мен таёқ зўридан мулло бўлдим. Миямнинг пўстлоғида қандайдир ҳимоя воситалари шикаст еди. Ўша нуқталар марказий мия бошқарувига итоат этмасдан, ўзларича ишлаяпти. Менинг ҳолатим кийимини ечиб қайноқ кун тиғида ёки қаттиқ совуқда қолган яланғоч тананинг ҳолатига ўхшайди. Ҳимоясиз тўқималар жон сақлаш илинжида паноҳ қидириб дуч келган жойга бошини тиқмоқда. Турган маконларидан оёқлари узилиб, бошқаларнинг мия кенгликларига уриб кириб, ёзилиб қолган ахборотларни ўқимоқда. Қиёсан айтганда, мия тўқималари ночор аҳволга тушиб, тўлқин юбориш йўли билан ўзгалар мулкида қароқчилик билан шуғулланяпти. Қароқчиликнинг охири войлиги барчамизга аён!\nАбдулланинг ақлга сиғмайдиган ғалати сўзлари ҳаммани фаромуш қилиб қўйди. Маҳбуслар нима дейишларини билолмай қолдилар. Унинг очиқдан-очиқ ўзининг жинни бўлишини башорат қилиши маҳбуслар кўнглини хуфтон қилди. Шундай ҳам совуқ қабрга ўхшаб кетадиган камера баттар тундлашди.\nТутқинлар дилига ғулғула солиб қўйганидан хижолатда Абдулла вазиятни бир оз юмшатмоқчи бўлди:\n– Мени тўғри тушунинглар, мен жинни бўлсам-бўлмасам энди ўлган одамман! – деди у. – Менга ёмон айб тўнкашди. Бу модда билан қамалган одам қамоқхонадан тирик чиқмайди. Орқамда кўзимнинг оқу қораси бўлган битта қизим қолди. Унинг ҳаёт йўли ҳам бузилиб бўлган. Кун-тун шу фарзандимни ўйлайман. Бу дунёда бошқа қиладиган ишим қолмади!\nУнинг товуши хириллаб қолди. Кўзларидан ёшлари оқди, шекилли, тўни ёқасини тиклаб, юз-кўзларини артди. У ҳали ҳам ҳансираб, елкасидан зўрға нафас оларди. Ҳамма ичида, бояқиш узилиб қолмаса гўрга эди, деб жон ҳовучлаб ўтирарди.\nУнинг тили сўзга айланмай қолгач, бошқалар ҳам тиниб қолди. Ҳар бири ўзи ҳақида билгиси келиб турган бўлса ҳам, сўрашга юрак бетлаб ботина олмасди. Бу сукут осмонўпар тоғлар юкидан ҳам залворлироқдек эди. Яъни, оддий сукунатга унчалик ҳам ўхшамайдиган бу жимлик замирида бошларни тиғсиз кесадиган қутқу бордай, юракларга қандайдир ваҳима ва совуқлик оралади. Оёқлар увишиб, нафаслар сиқила бошлади. Бирпасдан сўнгра камера таги-туги билан портлаб, дунё йўқ бўлиб кетадиганга ўхшарди…\nУзоқ йиллар ўқувчиларга сабоқ бериб, инсон руҳиятини сўзсиз уқишга ўрганиб қолган Абдулла ўзи юзага келтирган оғир муҳитдан ўзи хижолатда эди. Маҳбусларнинг изтиробларини у қалбан ҳис этаркан, диқ бўлган юраги ёрилай дерди. Оғир жимликни вужудга келтиргани учун у ўзини ичидан гуноҳкор санаётганди. Адашган йўловчи рўпарасидаги минг бир йўлнинг қайси биридан юрса манзилига етиши мумкинлигини билолмай боши қотгандай, унинг ҳам боши қотган эди. Қандай қилса камерадошлари кайфиятини ўзгартира олишини тополмай у ҳайрон бўлиб қолди. Латифанома гурунглардан сўзласа, ўрни эмас, жиддий нарсалар ҳақида оғиз очса, бу азада нутқ сўзлагандай бир гап бўлади. У бу каби мураккаб бир вазиятдан чиқиш ўзи учун осон кечмаслигини яхши тушунарди. Ҳар жойнинг ўзига яраша гап-сўзи ва ҳангомаси бўлгани каби, бу ерларга ҳам ярашадиган гаплар ва ярашмайдиган гаплар бор. Ўз ҳаётидан ҳикоя қиламан деса, ўйлашича, бунинг бировларга ибрат бўладиган жиҳати йўқ. Қолаверса, у “мағзавангни бировлар устидан қуйганингдан нима наф” деб ҳисоблайдиган кимсалар тоифасидан эди.\n– Абдулла ака! – деди сукунатнинг темир пардасини йиртган Ардашер. – Узр, боя адашипман, мендан ёшингиз анча катта экан. Майли, сизнингча бўлсин! Ўйлаб қарасам, бировлар тақдирини ўқиш – фол очгандай бир гап. Бу динимизда ҳам қораланади. Ўзингиз ҳаққингизда бирор нима гапириб беринг. Мотам тутиб ўтирган билан тонг оқариб қолмайди.\n– Нима десам экан! – деди Абдулла. – Майли, сизларга қизиғи бўлса, сўзлаганим бўлсин. Бу дамлар ҳам омонат. Имкони борида, юрагимдаги дардларимни тўкиб солсам, балки юким бироз енгиллашар! Ҳақиқатан ҳам ўз ҳаётимдан кўра, бошқа бир тузукроқ биладиган соҳам йўқ. Мабодо ҳеч бир жиҳати билан ибрат бўла олмайдиган ҳаётим тарихи сизларни зериктирса, айтасизлар, ҳикояни калтароқ қиламан. Келишдикми?\nҲамма унинг иддаоларига чуқур бир сукут билан ризолик билдирди. Уларни сўзсиз англаган Абдулла ҳам, қарийиб бир дақиқадан кўпроқ дамини ичига ютиб турдида, кейин шикаста бир товушда ҳикоясини бошлади.\n– Касбим ўқитувчи. Математика фанидан дарс берардим. 1955 йилда Тошкентнинг “Б” даҳасида туғилганман. Ота-онадан ёлғиз фарзандман. Отам ҳам, онам ҳам ўқитувчи эдилар. Иккалаларининг ҳам дорулфанодан дорулбақога рихлат этганларига анча бўлди. Тирик бўлганларида, бу кўргуликларга чидаш бера олмасдилар.\nХуллас, мен ота-онам дарс берган мактабда ўқитувчилик қилардим. Эрта уйлаб қўйган бўлсалар ҳам, жуда кеч фарзанд кўрганман. Ўзим ҳам ота-онамнинг ёши бир жойга борганда туғилганман. Советлар замонида бировлар қўлида қарам бўлсак-да, ўзгалар фойдасига ишлаб чиқилган дастурлар ўзимизга қарши йўналтирилган бўлсада, мактаблардаги шарт-шароит ҳозиргисидан юз чандон яхшироқ эди. Ўқувчилардан пора олинмас, ойлик маошлар вақтида бериларди. Ўша замонларда хотиним билан иккаламизнинг топган пулимизга бемалол яшардик. Отамдан қолган шинам ҳовлим ва тагимда машинам бор эди. Мустақиллик бўлдию, барчаси бир кунда ўзгариб, озод бўлдик деб суюнганларимиз пуч бўлиб чиқди, ёмғирдан қочиб, дўлга тутиндик. Мояна билан умргузаронлик қилиш қийинлашиб бораверди.


«Ғийбат қилувчи, масхара қилувчи ҳар бир кимсанинг ҳолига вой! Қайсики, у мол-дунёни йиғиб, уни санагани-санаган ва моли (бойлиги) уни қолдиради деб ўйлайдиган кимсадир» (Ҳумаза, 1-2-3).\nМазкур оятларда инсонларнинг камчилигини қидириб юрувчи, нинадек нарсани туядек қилиб бўрттириб гапирувчи иғвогарлар ҳамда мол-мулк жамлаб, унга ҳарис бўлиб, тинимсиз санаб ва бу менинг ҳимоячим, деб ўйлайдиганларнинг ҳоллари баён қилинган.\n«Вайл» луғатда ғам, алам, ташвиш маъноларини билдиради. Оятдаги маъноси эса «шармандалик, азоб бўлсин, фалокат ва жаҳаннамнинг энг чуқур жойи бўлсин», деганидир.\nТафсирларда «вайл» чақимчиликни одат қилиб олганларга хорлик бўлсин, деганидир, дейилган. Абу Убайда ва Зажжож айтади: «Ҳумаза, лумаза, деб инсонларни иғво, туҳмат қиладиган, уларнинг ортидан ёмонлайдиган иккиюзламачи кимсаларга айтилади. Абул Олий, Ҳасан, Мужоҳид ва Ато ибн Абу Рабоҳ: «Ҳумаза, деб кишиларни ошкора бўҳтон қилувчиларга айтилса, лумаза, деб гап ташувчи, бировларнинг орқасидан иғво қиладиганларга айтилади», дейди. Ибн Аббосдан (розияллоҳу анҳу) бу ҳақда сўрашганида:«У (ҳумаза, лумаза) дўст-биродарларни бир-бирига қайраб, жамоалар ўртасига низо солиб чақимчилик, ғийбат қилиб юрадиганлардир», деганлар. Мужоҳид айтади: «Ҳумаза инсонларни қўли билан масхаралаш, иғво қилиш бўлса, лумаза тили билан уларни бир-бирига гиж-гижлаш, бўҳтон ва туҳмат қилишдир».\nИбн Исҳоқ: «Бу оят Умайя ибн Халаф тўғрисидадир. У Расулуллоҳни (соллаллоҳу алайҳи васаллам) масхаралаб, туҳмат ва бўҳтонлар қилган эди», дейди. Ҳукм умумийдир. Яъни ушбу оятлар юқорида саналган ёмон иллатларга одатланган кимсаларнинг барчасини ўз ичига олади. Демак, бошқалар ҳақида гапиришдан эҳтиёт бўлишимиз ва ёмон гумонлардан сақланишимиз лозим.\n«Мадорикут танзил» ва «Фатҳул қадир» тафсирлари асосида Абдувоҳид ЎРОЗОВ тайёрлади.


ТАДБИРКОРЛАР УЧУН НАВБАТДАГИ КЎРГАЗМАЛИ-СЕМИНАР ЎТКАЗИЛДИ\n“Ўзавтосаноат” АЖ биносида Ўзбекистон Республикаси Вазирлар Маҳкамаси Президиумининг 2018 йил 22 майдаги йиғилиши баённомасининг 2-банди ижросини таъминлаш, импорт ўрнини босувчи маҳсулотларнинг таннархини арзонлаштириш ва маҳаллийлаштириш даражасини ошириш мақсадида компания томонидан юртимиздаги ишлаб чиқариш фаолиятини янада кенгайтириш истагида бўлган тадбиркорлар учун навбатдаги кўргазмали-семинар ўтказилди. Унда мамлакатимиз автомобилсозлик саноати учун зарур бўлган ва шу кунгача импорт қилиб келинган бутловчи қисмлар намойиш этилди. Бу ҳақда “Ўзавтосаноат” АЖ ахборот хизмати хабар берди.\nШуни айтиб ўтиш керакки, мамлакатимизда маҳаллий хомашё асосида тайёр маҳсулотлар, бутловчи буюмлар ишлаб чиқариш, йирик саноат корхоналари ва кичик бизнес субъектлари ўртасидаги алоқаларни мустаҳкамлашга алоҳида эътибор қаратилмоқда. Хусусан, Маҳаллийлаштириш Дастури самарасида ишлаб чиқариш корхоналари ўртасидаги кооперация алоқалари ривожланиб, маҳсулот тури ва сифати ошмоқда. Юртимизда импорт ўрнини босувчи, экспортбоп маҳсулотлар ишлаб чиқарилмоқда.\nАсака автомобиль заводи ўз фаолиятини 4 та маҳаллий таъминотчи корхоналардан келувчи 12 хил бутловчи қисмдан бошлаган бўлса, ҳозирга келиб маҳаллий таъминотчиларнинг сони 100 дан, улардан келтирилаётган бутловчи қисмлар турлари эса 2,5 мингдан ортган. Бу йил Ўзбекистон Республикаси Вазирлар Маҳкамаси томонидан белгилаб берилган Йўл харитасида “Ўзавтосаноат” АЖ тизимида импортни 10 % га қисқартириш белгиланган.\nКўргазмали семинарда сўзга чиққан компания вакилларининг таъкидлаганидек, жорий йилнинг 9 март куни Асака шаҳридаги “GM Uzbekistan” автомобиль заводида ҳам 80 нафардан ортиқ тадбиркорлар иштирокида кўргазмали-семинар ўтказилган эди. Бугунги тадбирга эса “Ўзэлтехсаноат”, “Ўзкимёсаноат”, “Ўзагросаноат” акциядорлик жамиятлари “Ўзбекнефтгаз”, “Тошрангметзавод” ва бошқа бир қатор ташкилотлар таркибига кирувчи корхоналар вакиллари ҳамда хусусий ишлаб чиқарувчи тадбиркорлар таклиф қилинган.\nШунингдек, тадбирда “GM Uzbekistan” автомобиль заводининг ушбу бутловчи қисмларга бўлган йиллик эҳтиёжи, кўргазмага қўйилган бутловчи қисмларнинг ўзига хос хусусиятлари, уларни ишлаб чиқаришни ўзлаштириш учун талаб этиладиган маблағ ҳамда ишлаб чиқаришда қайси жиҳатларга эътибор қаратиш лозимлиги ҳақида ҳам айтиб ўтилди. Бу эса ишлаб чиқариш фаолиятини янада кенгайтириш мақсадида бўлган юртимиздаги тадбиркорлар учун жуда қўл келди.


Nominet 2019 йил учун ccTLD харитасини янгиладилар\nMD Registry Solutions va Public Benefit компаниясидан Элеанор Бредли қизиқарли харитани эълон қилди, унда рўйхатга олинган ccTLD доменлари сонига қараб давлат майдонлари ўзгартирилди. Кўп йиллар давомида майда Токелау ороли ҳукмронлик қилмоқда, 25 миллиондан ортиқ доменлар рўйхатга олинган. Унинг машҳурлиги .tk доменлари ҳамма учун бепул бўлишига боғлиқ, аммо муддати ўтган доменларнинг ҳеч бири ўчирилмайди.\nХаритамиздаги кейинги йирик давлатлар - Хитой, Германия ва Буюк Британия. Сўнгги статистик маълумотларга кўра, ccTLD доменларнинг 41 фоизини ташкил қилади ва уларнинг умумий сони қарийб 158,7 миллионни ташкил қилади, уларнинг деярли ярми Эвропада - 72 миллион - бу эрда энг юқори ўсиш кузатган давлатлар Полша (.pt), Ирландия (.ie), Франция (.fr) ва Эстония (.ee). Кўпинча бу ўсишга нима ёрдам беришини аниқлаш қийин; бу ватанпарварликнинг кучайиши, боғланган уй хўжаликлари ва корхоналар сонининг кўпайиши ёки ҳарфларнинг муайян бирикмаси маркетинг нуқтаи назаридан жозибадор бўлиб қолиши мумкин.\nИкки хил мисол, ccTLD-ларнинг турли хил жозибадорлигини намойиш этади. Биринчидан, Малта .mt ўтган йили 146 фоизга ўсди. Ушбу ўсиш мамлакатнинг иқтисодий ютуқларини акс эттиради: мамлакат 2020 йилда Европа Иттифоқида энг катта иқтисодий ўсишни башорат қилмоқда. Кейинги ўринларда .gg Гернси, видео ўйинлар ва киберспорт сайтларидаги ҳарфларнинг жозибадорлиги туфайли йилига 107% ўсди. Улар "gg" ни "good game" (яхши ўйин) қисқартмаси сифатида ишлатадилар ва шунинг учун доменни маркетингнинг ажойиб воситаси сифатида кўришади.


Сирдарё аҳолисидан 100 дан ортиқ келиб тушган мурожаатларнинг аксарияти O’zLiDeP депутатлари томонидан ҳал қилинди | O'zLiDeP\nСирдарё аҳолисидан 100 дан ортиқ келиб тушган мурожаатларнинг аксарияти O’zLiDeP депутатлари томонидан ҳал қилинди\nО`zLiDeP Сирдарё вилоят Кенгаши мамлакатимиз мустақиллигининг 27 йиллигига бағишлаб “Азиз ва ягонамсан, жонажон Ўзбекистоним!” шиори остида “Мустақиллик берган бахт” мавзуида очиқ мулоқот ўтказди.\nТадбирда сўз олган O’zLiDeP Сирдарё вилоят Кенгаши раиси, партия депутатлик гуруҳи аъзоси Улуғбек Сотиболдиев тобора яқинлашиб келаётган байрам билан йиғилганларни қутлаб, жорий йилда “Обод қишлоқ” дастури доирасида вилоятда амалга оширилган кенг кўламли бунёдкорлик ишлари ҳақида тўхталиб ўтди.\nҚайд этилганидек, шу йилда Гулистон шаҳрида жойлашган 6 та МФЙда маҳалла идораси учун янги МФЙ бинолари қурилиб фойдаланишга топширилди. Шаҳардаги “Обод юрт” ва “Сайқал” маҳалласида эса “Обод маҳалла” дастури доирасида ободонлаштириш, қурилиш-бунёдкорлик ишлари амалга оширилмоқда.\n– Жорий йилнинг ўтган 8 ойи давомида қабулимизга аҳоли томонидан 100 дан зиёд мурожаат ва таклифлар келиб тушди, – дейди У.Сотиболдиев. – Албатта, мурожаатларнинг салмоқли қисми жойида ҳал этилди. Қўшимча вақт талаб қиладиган масалалар юзасидан тегишли ташкилотларга депутатлик сўрови чиқардик. Сайъ-ҳаракатларимиз натижасида Гулистон шаҳри “Сайхун” кўчаси 33-уй, 10-хонадонда яшовчи Санобар Сулаймонова намунали қурилган турар-жой билан таъминланди, “Завқий” кўчаси 41-уйда яшовчи Шариф Абдулхаевга моддий ёрдам ажратилди. “Носир Зокиров” кўчасидаги ичимлик суви қувирлари ва сим ёғочлари таъмирланиб, ёритиш мосламалари ўрнатилди.


БМТда август бошида юз берган Байрутдаги портлаш сабабли Ливанда очарчилик бошланиши мумкинлиги айтилди. Шу сабабли мутахассислар Ливан ҳукуматини портдаги ғалла омборини зудлик билан тиклашга чақиришмоқда.\n2020 йил охиригача Ливаннинг ярим аҳолисига мамлакатнинг ижтимоий-иқтисодий муаммоларини чуқурлаштириб юборган портлашдан кейин озиқ-овқат инқирози хавф солмоқда. Бу ҳақда БМТнинг Ғарбий Осиё бўйича иқтисодий ва ижтимоий комиссияси маърузасига таяниб Al Arabiya телеканали хабар берди.\n“Ливанга маҳсулотлар олиб кириладиган бош логистик пункт ҳисобланган Байрут портининг катта қисмини йўқ қилган кучли портлаш ҳамда ночорлик ва ишсизлик даражасининг кескин ўсиши сабабли мамлакат аҳолисининг ярмидан кўпи ўзининг озиқ-овқатга асосий эҳтиёжларини қондира олмаслиги мумкин”, дейилган маърузада.\nТаъкидланишича, озиқ-овқат билан боғлиқ вазиятнинг ёмонлашишига Ливан фунти қулаши ҳам олиб келади. Экспертлар Ливан миллий валютасининг 80 фоизга қадрсизланишини прогноз қилишмоқда. Бунга коронавирус пандемиясининг иқтисодий оқибатлари ҳам олиб келади.\n“Озиқ-овқат инқирозини бартараф этиш учун зудлик билан чоралар кўриш лозим”, деб айтган БМТ комиссияси ижрочи котиби Рола Дашти.\nУнинг таъкидлашича, Байрут порти Ливанга озиқ-овқат маҳсулотлари олиб кирилган асосий пункт бўлган. Шу сабабли комиссия портдаги ғалла омборини зудлик билан тиклашга чақирмоқда.\nБайрутда 4 августда кучли портлашлар юз берганди. Бунинг оқибатида Ливан пойтахтининг катта қисми вайрон бўлган. Портлашга портда тегишлича тарзда сақланмаган 2750 тонна аммиак селитраси сабаб бўлган. Портлаш 190 кишининг ўлимига, 300 мингдан кўпроқ кишининг бошпанасиз қолишига олиб келган.\n20:49 / 04.12.2020\nБалида оммавий очарчилик кучаймоқда


Қозоғистонлик муқаддам судланган шахс 2 минг тенге учун қотилликка қўл урди\n14:40 / 05.02.2016\nҚозоғистоннинг Ақтўбе вилоятида 91 ёшли нафақахўр шафқатсизларда ўлдириб кетилди. Бу ҳақда “Актобе Таймс” маълумотига таяниб Nur.kz хабар қилди.\nХабарда келтирилиши, 1 февраль куни кекса нафақахўрнинг қўнғироқларга жавоб бермаганидан шубҳаланган қариндошлари унинг уйига борганида, унинг жасадига дуч келишади. Қариндошларининг сўзларига кўра, уйда 2-3 минг тенге (тахминан 5,5 доллар) пулдан бошқа маблағ, бойлик бўлмаган. Шунингдек, жиноятчи қариянинг тилла занжири ва кумуш узугини ҳам олиб кетган.\nКриминал полиция зудлик билан жиноий иш қўзғатиб, тез орада гумонланувчи шахсни қўлга олди. У Ақтўбенинг муқаддам судланган 49 ёшли фуқароси бўлиб чиқди. Суриштирувлар мобайнида жиноятчи ўз айбига тўлиқ иқрор бўлди. Жиноятчи муқаддам судланган боис умрбод қамоқ жазосига ҳукм қилиниши мумкин.


06 июл 2022, Тошкент вақти: 12:21\n“Умид” жамғармаси йўлланмаси билан хориждаги нуфузли университетни тугатиб Канададаги каучук ишлаб чиқарувчи етакчи корхоналардан бирига раҳбарлик қилаëтган 47 яшар олим ва тадбиркор Анвар Бўроновнинг фикрича, “Мирзиëевнинг ислоҳотлари таназзулга юз тутмоқда".\nБўронов Ўзбекистон қалампир ишлаб чиқариш борасида Ҳиндистон каби давлат билан беллаша олмайди ëки товуқ гўшти етиштириш борасида етакчи давлатлар билан рақобат қила олмайди, деб ҳисоблайди.\nАнвар Бўронов - Ўзбекистонга бориб ишлаш таклифини олганлардан бири. Озодлик билан суҳбатда Бўронов Ўзбекистонга мулозим сифатида эмас, мустақил тадбиркор сифатида бориб ишлаш ниятини айтди:\n- Мен 60 минг доллар маош (йилига) учун ишлайдиган мавқедан аллақачон ҳатлаб ўтганман. Ўзбекистонда мустақил тадбиркор сифатида фаолият олиб борган бўлардим. Ҳозир Канада давлат грантлари иштирокидаги лойиҳада ишлаяпман. Ўзбекистонга бориб бир мулозимга ëрдамчи бўламанми? Ўз вақтида Тошкентда ишлаб мулозим бўлиш самарасизлигини тушуниб етганман.\nЎзбекистонда юқори малакали мутахассисларга йилига 60 минг доллардан кам бўлмаган миқдорда ойлик бериладиган бўлди. Бу миқдор президентнинг “Ўзбекистон Республикаси ҳудудида хорижий давлатларнинг малакали мутахассислари томонидан меҳнат фаолиятини амалга ошириши учун қулай шарт-шароитлар яратиш чора-тадбирлари тўғрисида”ги қарорида белгиланган.\nПрезидент Каримов томонидан 1997 йили “Умид” жамғармаси ташкил этилган эди.\nБу жамғарма давлат бюджети ҳисобидан истеъдодли ёшларни танлаб¸ уларни хорижий мамлакатлардаги нуфузли ўқув юртларида ўқитишни мақсад қилган эди.\nЖамғарма низомига кўра¸ АҚШ, Англия, Франция, Японияга ўқишга юборилган ўзбек талабалари ўз ватанига қайтиб¸ олган билимларини Ўзбекистон равнақи учун сарфлаши лозим эди.\nАммо “Умид” жамғармаси юборган ўзбек талабаларининг аксарияти Ўзбекистонга қайтиб ишлашни истамагани ортидан¸ бу жамғарма 2003 йили расман тугатилган.


Она болаларини кўп қаватли уйнинг деразасидан...\n26.02.2021 19:28 0 3095\nТуркиянинг Истанбул шаҳрида бир аёл болаларини ёнаётган квартиранинг деразасидан улоқтириб, уларнинг ҳаётини сақлаб қолди. Бу ҳақда «Daily Sabah» газетаси хабар берди.\nҲодиса 24 февраль куни Эсенлер туманида содир бўлди. Кўп қаватли уйнинг учинчи қаватида ёнғин келиб чиққан. Видеодаги кадрларда она тўртта боласини деразадан бирин-кетин улоқтираётгани, кўнгиллилар гуруҳи чойшабни чўзиб, уларни бирма-бир ушлаб олаётгани тасвирланган. Расмийларнинг маълум қилишича, болалар жароҳат олишмаган.\nҚўшниларидан бирининг айтишича, дастлаб квартирадан қора тутун чиқа бошлаган.\n«Сўнгра деразадан болаларнинг қичқириғи эшитилди, — деб эслайди гувоҳ. — Биз чойшабни чўздик. Aёл болаларни пастга улоқтира бошлади. Чойшаб ёрдамида тўрталасини ҳам ушлаб олдик».\nКейинчалик ўт ўчирувчилар ёнғинни бартараф этишди. Ёнғин сабаби ўрганилмоқда.\nболалар Туркия ёнғин Истанбул квартира она


Электр қувватисиз ишлайдиган кондиционер тизими ишлаб чиқилди\n12:50 / 14.09.2017\nКўплар иссиқ кунларда кондиционерлардан фойдаланади. Ёз якунига етганига қарамай, Стэнфорд университети олимлари юқори технологияли оптик сиртни тақдим этишди. Унинг асосида сунъий ҳаво ҳосил қилиш тизими (кондиционер тизими) яратилди, унга ишлаши учун электр энергияси керак эмас.\nИссиқликни олиб юрувчи сифатида сувдан фойдаланилади, у алоҳида оптик сирт остида жойлаштирилган иссиқлик ўтказувчилар орқали ўтади. Бу сирт ўзига тушадиган қуёш нурларининг қарийб 97 фоизини акс эттиради ҳамда сув орқали олиб ўтилувчи иссиқ энергияни атроф-муҳитга тарқатади. Бундай «пассив совутиш» тизимини синовдан ўтказиш ишлари шуни кўрсатиб бердики, сув бундай усул билан атроф-муҳитдаги ҳароратдан Цельсий бўйича 3-5 даражага қадар совутилади, бу яхши сунъий ҳаво ҳосил қилишга имкон беради.\nОлимлар бундай кўрсаткичларни қўлга киритиб, шартли бинонинг математик моделини ишлаб чиқишди. Унда ҳавони сунъий ҳосил қилишнинг бундай тизимидан фойдаланиш, электр энергияси пассив совутиш тизими ҳисобидан ёздаги бир ой ичида 14,3 МВт*с.га тежалиши мумкин эканини кўрсатди. Шуни айтиб ўтиш лозимки, математик моделда энг иссиқ иқлим ҳудудларидан бири – Лас-Вегасда жойлашган бино учун электр қувватини истеъмол қилиш ҳисобга олинди.\nСтэнфорд университети олимлари ҳозирги пайтда SkyCool Systems компаниясини ташкил қилишди, у технологияни янада такомиллаштириш ва жорий этиш билан шуғулланади.\nChillachi – Artel кондиционерлари: салқинлик улашиш учун яратилган\n09:30 / 15.05.2018


Қўл жанги усталари беллашди\nEUR 10319 821\nRUB 150 27\nUSD 9528 1228\nҚарши шаҳрида Ички ишлар вазирлиги, вилоят ҳокимлиги ҳамда вилоят жисмоний тарбия ва спорт бошқармаси ташаббуси билан ички ишлар органлари терма жамоалари ўртасида қўл жанги бўйича чемпионат ўтказилди.\nУнда ички ишлар органлари, шунингдек, Жазони ижро этиш, Қоровул қўшинлари ҳамда Халқаро аэропортларда хавфсизликни таъминлаш бош бошқармалари вакилларидан иборат 170 нафар спортчи иштирок этди.\nБаҳслар якуни бўйича, умумжамоа ҳисобида бухороликлар биринчи, навоийлик қўл жанги усталари иккинчи, мезбонлар ва андижонликлар учинчи ўринни қўлга киритди. Шунингдек, «Юқори техникани намоён этганлиги учун», «Ғалабага бўлган иштиёқи учун» номинацияларида ҳам совриндорлар аниқланди.\nМуҳими, чемпионат тизимдаги моҳир спортчиларни кашф этди. Ғолибларга медаль, диплом ҳамда қимматбаҳо совғалар топширилди.\nРавшан ТУРСУНОВ олган суратлар.


Иқтисодиёт 10:11 / 23.01.2020 5079\n2019 йил якуни билан Ўзбекистоннинг ташқи савдо айланмаси (ТСА) 42,2 млрд. АҚШ долларига етди, у 2018 йилга нисбатан 8,7 млрд. АҚШ долларига ёки 26,2 фоизга ошди.\nДавлат статистика қўмитаси хабарига кўра, ушбу натижа мамлакат тарихида энг юқори кўрсаткич сифатида қайд этилди.\nТСАда экспорт ҳажми 17,9 млрд. АҚШ долларига (ўсиш суръати – 28,0 фоиз) ва импорт ҳажми 24,3 млрд. АҚШ долларига (ўсиш суръати – 24,9 фоиз) етди. Ҳисобот даврида 6,4 млрд. АҚШ доллари қийматида пассив ташқи савдо баланси қайд этилди.\nМамлакатнинг ташқи савдо фаолиятида мавсумийлик мавжуд. Яъни, йил ўртасида нисбатан юқори фаоллик кузатилиб, ойлик ТСА июль ойида ўзининг энг юқори қиймати – 4,8 млрд. АҚШ доллари билан республиканинг ташқи савдо мувозанатини таъминлади. 2019 йил декабрида ТСА 3,9 млрд. АҚШ долларини ташкил этди ва йилни пассив савдо баланси билан якунлади.\nТашқи савдо айланмасининг чораклар кесимида таҳлиллари шуни кўрсатдики, энг юқори ТСА 12 млрд. АҚШ доллари билан 2019 йилнинг III чорагига тўғри келиб, 2017-2018 йилларга нисбатан 1,5 баробар ошганини кўрсатди.\n2017-2019 йиллардаги ТСА ўсишига алоҳида эътибор бериш талаб этилади. Яъни, 2019 йилнинг III чорагида пассив ташқи савдо баланси 6,7 млрд. АҚШ долларини ташкил этди ва 2017 йилнинг I чорагидаги кўрсаткичга нисбатан 2,4 баробар ошган.\nЎзбекистон жаҳоннинг 193 дан ортиқ мамлакатлари билан савдо алоқаларини амалга ошириб келмоқда. ТСАнинг нисбатан салмоқли ҳиссаси Хитой Халқ Республикасида (18,1 фоиз), Россия Федерациясида (15,7 фоиз), Қозоғистонда (8,0 фоиз), Корея Республикасида (6,5 фоиз), Туркияда (6,0 фоиз), Германияда (2,3 фоиз) ва Қирғизистонда (2,0 фоиз) қайд этилган.


КОМПАНИЯНИНГ 2019 ЙИЛДАГИ АСОСИЙ КЎРСАТКИЧЛАРИ\nСуғурта тўлови ҳажми 2018 йилда 28,6 млрд. сўмни ташкил этган бўлса, 2019 йилда ушбу кўрсаткич 32,7 млрд. сўмга етди.\n2019 йилда суғурта қилдирувчилардан келиб тушган жами 9 088 та ариза бўйича суғурта тўлови амалга оширилган бўлиб, бир кунда ўрта ҳисобда 36-37 та мижозларга тўлаб берилмоқда. Компания тизимида даъво ҳужжатларини «online» тарзда кузатиш, назорат ва мониторинг қилиш бўйича алоҳида блок ишлаяпти.\nАмалга оширилган суғурта тўловининг асосий қисми, яъни 21,2 млрд. сўми мажбурий суғурта турларига, 7,6 млрд. сўми ихтиёрий суғурта турларига, 3,9 млрд. сўми қайта суғурта бўйича тўловларга тўғри келди.\nШунингдек, мижозлар учун «MY ASSIST» МЧЖда ҳафтада 7 кун, тўлиқ 24 соат фаолият олиб борадиган «Колл центр» ташкил этилган бўлиб, ҳар куни 60 тагача қўнғироқларни қабул қилиб келмоқда. Бунда ЙТХ, тиббий суғурта ва бошқа масалалар бўйича маслаҳатлар берилмоқда.\nPDF ko`rinishda ko`chirib olish (~240.14 KB)


Май-июль ойларида Давлат хизматлари агентлиги расмий саҳифаларига болаларни давлат боғчаларига жойлаштириш билан боғлиқ 100 дан ортиқ мурожаатлар келиб тушган. Уларнинг аксарияти тизимдаги навбатлар позициялари ўзгариши билан боғлиқ. Бу ҳақда ДХА хабарида айтилади.\nМактабгача таълим вазирлигининг расмий мурожаатига биноан, “Болаларни давлат мактабгача таълим муассасаларига қабул қилиш бўйича электрон ариза юбориш” ва “Болаларни давлат мактабгача таълим муассасасига қабул қилиш навбатини текшириш” давлат хизматларини кўрсатиш вақтинча тўхтатилган эди.\nҚайд этилишича, мазкур ишлар мактабгача таълимни бошқариш тизимини такомиллаштириш учун имтиёзи бор болаларни электрон навбатга қўйишда махсус ҳисобга қўйиш ва мониторинг қилиш тизими жорий этилиши учун амалга оширилган эди.\nАммо ушбу хизмат тўхтатилгани фуқароларнинг кўп норозиликларига сабаб бўлди. Шу боис, ДХА мазкур масалада қўшимча маълумот тақдим этди.\nДХМ орқали жорий этилгач, мазкур тизим қўлбола янгиланган. Яъни, туман мактабгача таълим бўлимлари ўзлари бўш жой ўринларини киритарди. Бу, ўз навбатида, коррупциоген ҳолатларга олиб келиши мумкин эди.\nТизимни такомиллаштиришдан аввал, аҳоли томонидан келиб тушаётган эътирозлар чуқур ўрганилди ва таҳлил қилинди. Натижада битта бола учун бир неча маротаба ариза берилган ҳолатлар ҳам мавжуд эканлиги аниқланди. Бу эса, бир бола 3-4 маротаба навбат олишига олиб келди.\n“Мазкур хатоликларни бартараф этиш ва келгусида такрорланмаслигини олдини олиш учун тизимни бутунлай модернизация қилиш қарорига келинди.\nАммо, тан олиш керак, бу тизимни ҳам ҳозирча идеал, деб бўлмайди. Давлат хизматлари агентлиги мутахассислари тизимни янада такомиллаштириш, эски тизимдаги муаммо ва камчиликларни бартараф этиш юзасидан тегишли чора-тадбирларни кўришда давом этмоқда.\nЭнди таниш-билиш, дўст-биродар қидириб, болани боғчага жойлашга “қинғир” йўл қидирманг! Барчасини ҳалолликдан бошланг!” - дейилади ДХА хабарида.\n17:05 / 14.02.2020\nДХА компьютерлар ва коммутация ускуналари хариди учун такрорий тендер эълон қилади\n11:58 / 10.02.2020\nҚурилиш соҳасидаги «гос приёмка» онлайн амалга оширилади


Органик боғловчи моддалар ҳамда улар асосида тайёрланадиган материаллар » Arxitektura » Referat » Referat | Haqida\nAsosiy / ReferatArxitektura Органик боғловчи моддалар ҳамда улар асосида тайёрланадиган материаллар\nОрганик боғловчи моддалар ҳамда улар асосида тайёрланадиган материаллар\n1. Битумли боғловчилар.\n2. Катронли боғловчилар.\n3. Асфалғт ва катрон қоришмалари ва бетонлари.\n4. Томбоп ўрамли материаллар.\n5. Гидроизоляция материаллари.\nОрганик боғловчи моддалар гурухи битумли ва катронли боғловчилардан иборат бўлиб, юқори молекулали углеводлардан ва уларнинг нометалл бирикмаларидан ташкил топган. Ушбу боғловчилар қиздирилганида юмшайди (суюқланади) ва совитилганда ўзининг бошланғич қовушқоқлигини тиклайди.\nБитумли боғловчилар - углеводородларнинг олтиггугурт, кислород, азот билан бирикмаларидир. Дастлабки хом ашёга қараб улар табиий ва сунъий нефт битумларига бўлинади.\nТабиий битумлар - кора ёки туқ-жигар рангдаги ташлақ моддалар ёки қовушқоқ суюклик бўлиб, табиатда соф куринишда ёки чўкинди тог жинсларини (оҳактошлар, қумтошлар) шимдирган ҳолатда учрайди. Бундан куп минг йиллар муқаддам нефтғ ер қобиғининг устки қатламларига кўтарилиб, тоғ жинсларини тўйинтирган, сўнгра эса бубланувчи моддалар аста-секин буғланиб кетиши натижасида табиий битумга айланган. Таркибида 5 дан 20% гача табиий битум бўлган тог жинслари асфалт битумлари деб аталади. Соф битум олиш учун майдаланган асфалғт - тоғ жинси қайноқ сув ёки органик эритувчилар билан ишлаб олинади.\nҚиздирилганда табиий битум секин-аста юмшайди, совитилганда эса қотади. Сувда эримайди, лекин углерод сулфид, бензол,хлороформ, скипидар ва бошқа органик эритувчиларда осон эрийди.\nҚурилишда табиий битум танқис ва нархи юқори бўлганлиги туфайли асосан битум лакларини ишлаб чиқариш учун ишлатилади.\nМайда кукун кўринишидаги асфалғт жинсларидан асфалт мастика ва асфалт бетонларини олиш учун фойдаланилади.\nНефт битумлари нефт ва унинг смолали қолдиқларини қайта ишлаш махсулоти ҳисобланади. Олиш усулига қараб битумлар қодиқ оксидланган ва крекинг нефт битумларига бўлинади.\nҚолдиқ битумлари (гудрон) нефтдан ҳайдаш йўли билан бензин, керосин ва мойларнинг бир қисмини ажратиб олишдан кейин хосил бўлади. Нормал температурада улар қаттиқ моддадан иборат. Оксидланган битумлар нефт қолдиқлари орқали ҳаво пуфлаб утказилиб олинади, бунда улар кислород таъсири остида оксидланади ва зичланади. Крекинг битумлари эса нефт ва нефт майдаларининг юқори температурада (крекинглашда) парчаланиш махсулотидир.\nНефт битумларининг ранги кора ёки туқ-қунгир бўлади. Қовушқоқлигига қараб улар қаттиқ, ярим қаттиқ суюқ битумларга бўлинади. Қаттиқ ва ярим қаттиқ нефт битумлари қурилиш, томбоп ёки йўл битумларига бўлинади.\nҚаттиқ ёки ярим қаттиқ нефт битумлари йўлларга қоплаш, ўрамли гидроизоляцион ва томбоп материалларни, битум мастикалари, лаклари ва бошқаларни тайёрлаш учун ишлатилади. Қурилишда нефт битумларидан фойдаланилганда битум маркаси ҳамда айни жойнинг иқлим шароитлари ва битумнинг ишлатилиш соҳасига қараб битум аралашмаси танланади.\nБитумларнинг хоссалари. Нефт битумларининг сифатини ва маркаларини аниқлайдиган асосий хоссалари-қовушқоқлиги, юмшаш ва ўт олиш температураси, чўзилувчанлигидир.\nҚовушқоқлиги битумга куч остида игнанинг кириш чуқурлиги бўйича пенетрометрда ўлчанади. Битумга игнанинг кириш чуқурлиги қанча катта бўлса, унинг қовушқоқлиги шунчалик кичик бўлади.\nБитумнинг юмшаш температураси “Ҳалқа ва шар” асбобида аниқланади. Битумнинг ушбу хоссаси уни турли температура шароитларида фойдаланишга яроқлигини кўрсатади.\nЎт олиш температураси битум билан ишлаганда технологик параметрларни аниқлаш учун аҳамиятга эга, у махсус асбобда ўлчанади, Ўт олиш температурасига битум намунасининг бир қисми ёки бутун юзаси устида биринчи кўк аланга пайдо бўлганида термометр курсатадиган температура қабул қилинади.\nБитумнинг чўзилувчанлиги намунани дуктилометрда чўзиш йўли билан топилади. Чўзилган намунанининг узилиш пайтидаги узунлиги (см.хисобида) битум чўзилувчанлигининг курсаткичи ҳисобланади.\nЮқоридаги хоссалар бир-бирига боғлиқ. Масалан, қаттиқ битумларнинг юмшаш температураси юқори бўлади, лекин чўзилувчанлиги кичик, яъни нисбатан мўрт бўлади: унча юқори булмаган температурада юмшайдиган битумлар жуда чўзилувчан, яъни катта пластикликка эга бўлади.\nНефт битумлари зич структурага эга, ул арнинг ғоваклиги амалда нолга тенг, шу сабабли сув ўтказмайди, кислоталар, ишқорлар, ишқорли суюқликлар ва газлар таъсирига, совуққа чидамли бўлади. Улар тош материаллари, ёгоч материаллари ва металлар билан пухта тишлашиш хусусиятига эга, лекин органик эритувчиларда эрийди. Ишлатиш шароитларида қуёш нури ва ҳаво кислороди таъсири остида битумлар эскиради, натижада қаттиқлиги ва мўртлиги ортади.\nБитумлар ёғоч бочкаларда, бидонларда, фанер ёки металл-фанер барабанларда, қоғоз қопларда ташилади. Бу материаллар ишлатиладиган жойига иситиш қурилмалари билан жихозланган темир йўл цистерналарида ташилиши хам мумкин.\nБитумларни махсус омборларда ёки бостирма остида қуёш нурларидан ёғин-сочинлардан ҳимоялаб сақлаш жойини.\nКатронли боғловчилар химия заводларида қаттиқ ёқилғи (тошкумир, кунгир, ёнувчи сланецлар ва бошқалар)ни кайта ишлашда қўшимча махсулот сифатида олинади.\nОрганик боғловчиларнинг бу гурухидан қурилишда кўпинча тошкумир катрони ва тошкумир пеки (голландча рек-смола) ишлатилади.\nТошкўмир катрони ўзига хос фенол ва нафталин ҳидли, ранги қора ёки қўнғир мойсимон қовушқоқ суюқликдан иборат.\nТошкўмир катронини хом ҳолатда қурилишда ишлатилиб бўлмайди, чунки таркибида сув ва учувчи фракциялар бўлади. Қиздириш йўли билан хом катрондан сув чиқариб юборилади, сўнгра эса енгил ва ўртача мойлар ажратиб олинади, бунинг натижасида ҳайдалган катрон олинади, уни қурилишда ишлатиш мумкин.\nТошкўмир пеки. - қора рангли қаттиқ модда бўлиб, тошкўмир смоласидан мойларни ҳайдаш тугагандан кейин ҳосил бўлади. Пек сувда мутлақо эримайди, лекин органик эритувчиларда эрийди, кислоталар ва туз эритмалари таъсирига чидамли. Тошкўмир пеки - заҳарловчи модда, шу сабабли уни ишлатишда хавфсизлик техникаси махсус қоидаларига риоя килиш зарур.\nПек ма стик аларда боғловчи модда сифатида ишлатилади. Пекни ҳайдалган катрон билан бирга эритиб қурилиш учун яроқли таркибий катрон олиш мумкин. Бу аралашмалар юкори даражада елимлаш хоссаларига эга. Пек ва катрон нисбатини ўзгартириб юмшаш температураси ва қовушқоқлиги турлича бўлган таркиблар тайёрланади: аралашмада пек қанча кўп булса, аралашмага ишлов бериш температураси ва мўртлиги шунчалик юқори бўлади. Ҳайдалган ва таркибли катронлар йўллар қуришда ва томбоп материалларни тайёрлашда кенг қўлланилади.\nКатронли материалларнинг ёғин-сочин ва қуёш нурига чидамлилиги битумли материалларникига қараганда пастроқ бўлади. Қовушқоклиги, атмосфера таъсири ва температурага чидамлилигини ошириш учун таркибий катронларга туйилган материаллар (охактош, доломит) аралаштирилади ва тўлдирилган катрон олинади.\nКатронлар темир йўл цистерналари ёки автоцистер наларда, пек эса ёпиқ вагонларда сочма ҳолда ёки термоцистерналар ва махсус автомобилларда ташилади. Ёпиқ омборлар ёки айвонларда сақланади.\nАсфалт ва катрон қоришмалари ва бетонлари\nОрганик боғловчи моддалар асосида қоришмалар ва бетонлар тайёрланади. Уларни номи ишлатиладиган боғловчи турига мос келади.\nАсфалғт қоришмаси битумли боғловчиларни қум бимлан аралашмасидан иборат. Қоришмадаги битумнинг умумий миқдори одатда 9-11% бўлади. Асфалт қоришмалари қурилишда тротуарлар, саноат бинолари ва омборларнинг полларини қоплаш учун, ясси томлар қилиш, плитали ва паркетли поллар учун асос сифатида кенг кўланма ишлатилади. Асфальт қоришмаси ётқизиладиган жойига автосамосвалларда ташилади ва зичланган қуруқ асосга 2-3 қатлам ётқизилади, бундан кейин қоришма дастаки текислагичлар билан текисланади ёки механик катронлар воситасида зичланади. Битум совиганда қоришма қотади.\nАсфальт бетон - битум, минерал кукун, қум ва йирик тўлдиргич (майдаланган тош ёки шағал) дан иборат аралашмани зичлаш натижасида олинадиган сунъий мателариалдир. Асфальтбетон таркибини саралашда асфальт- бетоннинг талаб этилган мустаҳкамлиги ва тегишли иссиққа чидамлилигини таъминлаш учун битум маркаси ва боғловчи ҳамда майда туйилган минерал қушимчалар нисбати танланади. Асфальтбетон таркибидаги битумнинг умумий миқдори массаси бўйича 5-6%. Йирик тўлдиргич сифатида кўпинча йириклиги 10-40 мм бўлган майда тошлардан фойдаланилади.\nАсфальт бетоннинг афзалликлари - транспорт ўтиши учун зарур бўлган қаршиликни таъминлайдиган юқори механик мустаҳкамлиги, эластик, пластик деформациялана олиши, қопламаларнинг текислиги ва осон тозаланишидир.\nАсфальт бетонлари иссиқ ва совуқ ҳолатда ётқизиладиган бетонларга бўлинади.\nИссиқ асфальтбетон аралашмаларини тайёрлаш учун олдиндан қуритилган ва 180-200о С гача қиздирилган майда қум ва майдаланган тош эритилган битумли аралаштиргичга юкланади ва аралаштирилади.\nТайёр иссиқ аралашмалар автосамосвалларда жойига ташкилади ҳамда ёткизилгандан кейин ўзи юрар катоклар воситасида зичлаб текисланади.\nСовуқ ҳолатда ётқизиладиган асфальтбетон аралашмалари суюқ битумлар асосида тайёрланади. Бундай асфальтбетон аралашмалар ётқтзилгандан кейин суюқ битумларнинг буғланадиган ташкил этувчиларни буғланиши натижасида бир неча кун давомида қотади. Совуқ асфальтбетонларнинг нархи иссиклайин ётқизиладиган асфальтбетонларнинг нархига нисбатан анча паст, лекин улар унча чидамли эмас.\nАсфальтбетон автомобил йўллари, кўчалар, саноат цехлари, омборлар, сақлаш жойлари ва ёрдамчи хоналарнинг полларини қоплаш учун ишлатилади.\nКатронли қоришмалар ва бетонлар асфальт материалларга ўхшаш материаллардир. Уларни тайёрлаш учун боғловчи сифатида тошкўмир катрони (ёки пек) нинг майда минерал кукун билан аралашмасидан фойдаланилади. Лекин катронли қоришмалар ва бетонларнинг сувга ва ейилишга чидамлилиги, иссиққа чидамлилиги ва мустаҳкамлиги асфальт қоришма ва бетонларникига нисбатан паст бўлади, шу сабабли улар қурилишда иккинчи даражали йўлларни қоплаш учун ишлатилади.\nТомбоп ўрамли материаллар\nТомбоп ўрамли материаллар махсус картон ёки шиша толадан уни органик боғловчилар билан шимдириш йули билан тайёрланади, кейин эса бир ёки иккала томонидан тўлдиргичли қийин эрийдиган нефть ёки катронли боғловчилар суртилади ҳамда сепилади. Улар эни турлича, узунлиги 10-30 м бўлган ўрамли кўринишида чиқарилади. Ҳозирги замон қурилишида томбоп ўрамли материаллар кенг ишлатилади. Улар 3-5 қатлам қилиб ёпиштирилганда томда сув ўтказмайдиган монолит том гилами юзага келади. Улар енгил, томни озгина қиялатиб кўриш имконини яратиладилар, химиявий таъсирларга, масалан, химия металлургия корхоналарида фойдаланилганда қаршилик кўрсатиш хусусиятига эга.\nБундан ташқари, ўрамли материаллардан том қилинганда қурилишда металл сарфи (пулат лист) анча қисқаради ва бир йула пулат ёпмалардан фойдаланишдаги харажатларга нисбатан харажатлар камаяди. Лекин ижобий хоссалари билан бир қаторда ушбу материалларнинг камчиликлари ҳам бор: улар узоқ чидамайди, осон ёнади.\nШимдириш турига кўра ўрамли томбоп материаллар битумли, катронли, катрон-битумли, гудрокамли буладилар.\nТомбоп битумли материаллар хилма-хил бўлиб, улардан энг кўп қулланиладиган рубероид ва пергаминдир.\nРубероид - нефть битуми шимдирилган картондан тайёрланган ўрамли материал. Унинг юзаси иккала томондан қийин эрийдиган нефть битумлари ва сепма-майда туйилган тальк ёки бошка минерал кукун қатлами қопланган.\nТехник шартларни қониқтирадиган рубероиднинг қирқими шимдирилмаган оч рангли қатламларсиз қора рангга эса бўлади, ўрамда полотно ёпишиб қолмайди, ён томонлари текис бўлади. Полотносининг эни 1000, 1025 ва 1050 мм, ўрамдаги полотнонинг умумий юза 5, 7, 10 ва 15 м2.\nТомга ёпиладиган гилам сифати қатламлар бир-бирига пухта ёпиштирилишига боғлик бўлади.\nБиринчи қатламни асосга, сўнгра эса кейинги қатламларни ёпиштириш учун қайноқ ва совуқ битум мастикалари ишлатилади. Рубероид полотноси устма-уст, яъни қушни полотнони 7-10 см қоплаб ёпиштирилади. Навбатдаги қатлам олдингисига шундай ёпиштириладики, бунда пастдаги чоклар қопланиши керак.\nПергамин - нефть битумлари шимдирилган картон асосида тайёрланадиган томбоп ўрамли материалдир. Пергаминнинг рубероиддан фарқи шундаки, у қоплама битум қатлами ва сепмага эга бўлмайди.\nПергамин полотносининг эни рубероидники сингари бўлиб, у ўрам юзаси 20 ёки 40 м2. Пергамин рубероид қайноқ мастикаларга ётқизилганда унинг остига қуйиладиган таглик материал сифатида, шунингдек буғдан изоляциялаш учун ишлатилади.\nТомбоп катронли материаллар томбоп картонни тошкўмир ёки сланец катронлари билан шимдириб ва қоплаб бир ёки иккала томонига минерал увоқлар сепмасдан ёки сепиб тайёрланади. Сепиладиган материалнинг турига ва вазифасига қараб томбоп катронли материаллар ёирик донадор сепмали толга, қум сепмали, толғ ва гидроизоляцион толга бўлинади.\nТолнинг эни 1000, 1025 ва 1050 мм, юзаси 10 м2 ўрамларда ишлаб чиқарилади.\nЙирик донадор сепмали толғ нишаб томларга ёпиладиган гилам шаклли толнинг устки қатламини кайнок катронли мастикаларда ишлаш йўли билан қулланилади. Тоғ полотносининг иккала томонида қийин эрийдиган катронли махсулотларнинг қатлами бўлиши керак, бундан ташқари, бир томонида ёирик донадор сепма, иккинчи томонида эса майда туйилган минерал модда сепилган бўлиши керак.\nҚум сепмали тол узоқ чидамлилиги туфайли вақтинчалик иншоотларнинг томини ёпиш учун мўлжалланган. Тайёрланаётганда полотнонинг иккала томонига сингдириладиган таркибли қоплама парда кварц қум қатлами юритилади.\nҚоплама пардали гилам шаклли ёпманинг пастки қатламларини сув ва буғдан изоляциялаш учун ишлатилади. Бу толғ томбоп картонни тошкўмир ёки сланец катронли материаллар билан сингдириб, кейин эса иккала томонига майда донадор минерал сепиб тайёрланади.\nКатрон-битумли ўрамли материаллар томбоп картонни катрон махсулотларига шимдириб ва кейин иккала томонига нефтғ битуми қоплаб тайёрланади. Катрон битумли материаллар ўрамининг умумий юзаси 20 м2 га тенг.\nГудро-камли материаллар томбоп картонни иккала томондан шимдириб ва гудрокам (тошкўмир мойлари ва нефтғ гудронининг биргаликда оксидланиш махсулоти) қоплаш йўли билан олинади.\nКатрон битумли ва гудрокамли материаллар кўп қатламли ясси томлар ва ёпиштирма гидроизоляция учун ишлатилади.\nГидроизоляция материаллари иншоотлар ёки уларнинг кисмларига атроф мухитдаги нам сизиб киришидан изоляция қилиш учун хизмат килади. Уларнинг сув ўтказмаслиги юқори бўлиши керак, ташқи муҳитда емирилмаслиги, етарли даражада эгилувчан ва деформацияланувчи бўлиши керак. Бундай материалларга гидроизол, изол, бризол, фолғгоизол, шишаизол ва бошқалар киради.\nГидроизол - қопламаси ўрамли материал бўлиб, асбест картонга нефтғ битумлари шимдириш йули билан тайёрланади. Гидроизол ўрамининг эни 950 мм, юзаси 20 м2 килиб ишлаб чиқарилади.\nИзол- бу асос материалсиз биологик жиҳатдан тургун ўрамли материал бўлиб, битум резинали боғловчи тўлдиргичдан, пластификатордан ва антисептикдан олинади. У эни 800 ва 1000 мм, қалинлиги 2 мм ва узунлиги 10-12 м ли ўрамларда чиқарилади. Бу материал узоқ муддатда ва юқори температурага чидамли, бир оз сув шимади ва совуққа эластиклигини сақлайди.\nИзол бино ва иншоотларнинг конструкцияларида буғ ва сув ўтказмайдиган материал сифатида, шунингдек нишаб ва ясси томларнинг икки ва уч қатлами ёпмалари учун томбоп материал сифатида ишлатилади. У қайноқ битум мастикаларига ёпиштирилади. Катта юзаларни гидроизоляциялашда изол полотнолари қирраларини пайвайндлаб ва чокларни қизиган текислагич билан яхлит ёпма қолаб бириктирилади.\nБризол резина увоқлари, нефть битуми, асбест тўлдиргич ва пластификаторлардан тайёрланадиган асоси бўлмаган гидроизоляцион ўрамли материал ҳисобланади. Бризол қалинлиги 2 мм ва юзаси 10 ва 15 м2 бўлган ўрамлар тарзида чиқарилади.\nБризол ер ости иншоотларини гидроизоляциялаш, ер ости металл қувурларини занглашдан ҳимоялаш, шунингдек томларга ёпиш учун мўлжалланган. Бризол битумли ёки битум - резинали мастикаларга ёпиштирилади\nКатта юзаларни гидроизоляциялашда унинг полотнолари изол полотнолари каби пайвандланади.\nФольгоизол пастки томондан битумли ҳимоя таркиб билан қопланган тарам-тарам ёки силлиқ юпқа фольгадан қилинган икки катламли ўрамли материалдир. Фолғгоизол полотносининг эни 960 мм, умумий юзаси 10 м2 бўлган ўрамларда чиқарилади.\nФолғгоизолнинг ташқи юзаси атмосфера таъсирига чидамли лаклар ёки буёқлар билан бўялган бўлиши мумкин.\nФольгоизол - сув ўтказмайдиган ва пухта материал, эксплуатация қилиш даврида қаров талаб килмайди. Фольга қайтариш хусусиятига эга бўлгани учун ундан ёпилган томни куёш нурларидан қизиш температураси шунга ўхшаш қора рангли томларнинг температурасидан паст бўлади. У ишлов беришга мос, эгилувчан, яхши кесилади ва мих билан қоқилади.\nВазифасига қараб фольгоизол гидроизоляцион гидроизоляцион ва томбоп бўлиши мумкин. Гидроизоляцион фольгоизол трубопроводлар иссиқлик изоляциясининг химоя гидроизоляция қатламини ясаш, том ёпмалари чокларини герметизациялаш учун фойдаланилади. Томбоп фольгоизол қиялиги ва конфигурацияси турлича бўлган томларнинг устки қатламини қилишга мўлжалланган.\nМеталлоизол - иккала томондан нефть битуми билан қопланган алюминий фольгадан иборат ўрамли материалдир. Металлоизол юзаси 5 м2 урамларда чиқарилади. Бу материал узилишга жуда чидамли, яхши эгилади ҳамда пухта. Муталлоизол ер ости иншоотларининг юқори даражада мустаҳкамлик талаблари қуйиладиган елимланадиган гидроизоляцияси учун хизмат қилади.\nШишаизол - ўрамли материал бўлиб, шиша толали ҳолат юзасига битум-резинали мастикани иккала томондан юритиш йўли билан олинади. Шишаизол бино ва иншоотлар юк кутарувчи конструкцияларининг елимланадиган гидроизоляцияси учун, шунингдек ясси томларни ёпишда ишлатилади.\n1. В.К. Синяков, А.Ю.Николғский, Н.Н.Фролов. Строителне материал и работ. Москва, Стройиздат, 1986.\n6. А.Г.Комар. Строителне материал и изделия. Москва, Стройиздат, 1983.\nTeglar: билан ўрамли битум материаллар бўлади ишлатилади материал томбоп бо1171ловчилар битумли юзаси иккала ю1179ори битумлари олинади катрон катронли сифатида кейин бўлиб\nИссиқ изоляция материаллар. Органик ашёлар асосида ишлаб чиқари ...\nБоғловчи моддалар ва тўлдирувчиларни қабул қилиш ҳа ...


Ўтунбаева ўшликлардан узр сўради\nҚирғизистон президенти Роза Ўтунбаева 21-22 март кунлари мамлакат жанубига қилган сафари чоғида муваққат ҳукумат 2010 йил июн ойидаги воқеаларнинг олдини ола билмагани учун ўшликлардан узр сўради.\nБундан ташқари, президент бундан буён Ўшда ноҳақ қамашлар ва адолатсиз судловга йўл қўйилмаслиги ҳақида ҳам ваъда берди. Бу ҳақда Ўш ўзбек миллий маданий маркази президенти Рашид Хўжаев Озодлик мухбири билан бўлган суҳбати чоғида сўзлаб берди.\nОзодлик: Президент Ўтунбаева 2 кундан бери Ўш шаҳрида юрибди. У оддий аҳоли вакиллари билан ҳам учрашаяптими?\nРашид Хўжаев: Роза Ўтунбаева сафарини Қорасув районидан бошлади. У ерда Ўтунбаева халқ билан учрашиб, одамларни Наврўз билан табриклади. Шундан кейин у Ўшга келди. Биз уни ҳокимиятнинг йиғинлар залида кутаётган эдик. Аммо президент Қорасувдан кечроқ келгани учун мажлисни кейинга қолдириб, тўғри Ўшнинг Турон шаҳарчасига йўл олди.\nОзодлик: Рашид ака, шу ўринда тингловчиларимизга Турон шаҳарчасида асосан ўзбеклар яшашини айтиб ўтсак. Президент бу ерда нима қилди?\nРашид Хўжаев: Тўғри айтасиз, Турон шаҳарчасида 38-40 минг аҳоли яшайди, шуларнинг 98 фоизини ўзбеклар ташкил этади. Президент Турон шаҳарчасида икки халқнинг дўстлиги ҳақида гапирди. 5 та ўзбек ва 5 та қирғиз боласининг суннат тўйини ўтказди. Президентнинг Турон шаҳарчасида сўзлаган нутқи халққа жуда ёқди. Ўтунбаева ўз сўзида июн воқеалари пайтида мувваққат ҳукумат ожиз бўлганини айтиб, фожеанинг олдини ола билмагани учун халқдан узр сўради. Ундан кейин бундай воқеа қайталанишига ҳукумат йўл қўймаслиги, ҳозир ҳукуматнинг кучи ҳар қандай тартибсизликларнинг олдини олишга етишини айтиб, халққа тушунтириш берди. Бу гаплардан туронликлар жуда хурсанд бўлишди.\nОзодлик: Айни пайтда туронликлар ўз муаммоларини президентга етказишдими? Масалан, ўшлик ўзбеклар милиция томонидан ўзларига нисбатан ноқонуний ҳаракатлар бўлаётганидан, пул ундириш мақсадида ўзбекларни сохта айбловлар билан қамашга ҳаракат қилинаётганидан ва адолатсиз судлован шикоят қилиб келадилар.\nРашид Хўжаев: Айтишди... Одамлар гапиришди, президент ҳам уларга жавоб қайтарди. “Бундан кейин биз бундай нарсаларга йўл қўймаймиз, милиция органлари ичида ротация ўтказамиз, ҳукумат тўла ишга тушди, демак, қонун ҳам ишлай бошлади. Энди бирон жойда ноқонуний ҳаракат содир бўлса, одамлар бизга ёзма тарзда мурожаат қилишсин, биз албатта, қонунни бузганларни жазолаймиз”, деб ваъда берди.\nОзодлик: Президент гапиргани билан маҳаллий ҳокимият, маҳаллий ҳуқуқ-тартибот тузилмалари оддий халқнинг, асосан ўзбекларнинг аризаларини қабул қилмаётгани ҳақида ҳам гаплар бор.\nРашид Хўжаев: Йўқ, бундай кўриниш оммавий тарзда эмас. Ўшда “Миллатлараро муносабатларни яхшилаш жамоатчилик кенгаши” ташкил қилинган. Мен мана шу кенгашнинг аъзосиман. Доимо халқнинг ичида юрибмиз. Сиз айтгандай кўриниш баъзан учраб туради, бироқ аҳолининг ўзи бизга оғзаки шикоят қилади. “Мана шу шикоятни бизга ёзиб беринглар” десак, ёзиб беришмайди. Одамлар ариза ёзишдан чўчиб қолган. Аммо бирон киши ариза ёзиб мурожаат қилса, бугунги кунда ҳар бир тузилма уни қабул қилиб, тешириш ўтказаяпти.\nОзодлик: Нега шикоят қилишдан чўчийди одамлар?\nРашид Хўжаев: Одамларнинг юраги “тушиб” қолган. “Ариза ёзганимиз билан кечаси келишиб, яна бизга муаммо қилишади, қўрқитишади”, деб ўйлашади.\nОзодлик: Президентнинг олдида одамлар айни мана шу қўрқув масаласини ҳам кўтаришдими? Умуман олганда, президент ўз нутқида конкрет бир нарсаларни ваъда қилдими - дейлик, адолатсиз деб ҳисобланаётган судларни қайта ўтказиш, шикоятлар асосида ноҳақ қамалганлар бўйича жиноят ишларини қайта тергов қилиш масаласида?\nРашид Хўжаев: Йўқ, бундай гап бўлгани йўқ.\nОзодлик: Президент Ўтунбаеванинг ўшлик ўзбеклар билан бўлган учрашувидан сўнг халқ қандай хулосага келди?\nРашид Хўжаев: Ростини айтсам, учрашув байрамга айланиб кетди. Чунки ўшликлар кўп вақтдан бери хурсандчиликни, ашула айтиш ва рақсга тушишни унутиб қўйган эдилар. Президент Ўтунбаеванинг сўзлари оз бўлса ҳам ярага малҳам қўйгандек бўлиб, халқнинг кайфиятини кўтариб юборди.


Мексикада коронавирус кўринишидаги дўл ёғди\nМексикада коронавирусга ўхшаш дўл ёғди. Одамлар ушбу дўлни пандемия вақтида уйда ўтириш кераклигини эслатиш мақсадида Тангри юборган, деб қабул қилишган. Бу ҳақда Daily Mail нашри хабар берди.\nХитой коронавирусни тўхтата оладиган дори ишлаб чиқармоқда\nХитой лабораторияси олимлари антитаначаларга асосланган янги коронавирусга қарши дорини ишлаб чиқмоқдалар. Уларнинг фикрига кўра, дори коронавирус инфекциясининг пандемиясини тўхтата олади. Бу ҳақда "qalampir.uz" ёзмоқда.\nСаҳифалар: Олдинги 1 2 3 4 5 6 ... 34 Кейинги


Қўҳна дунёни 1000 йил бошқарган империя тили - буюк Форс тили. Саломат Вафо. - Nurzamon.uz\nҚўҳна дунёни 1000 йил бошқарган империя тили - буюк Форс тили. Саломат Вафо.\n“Инсон ўз сўзлари ортига яширингандир” форс мақоли.\nМен бутун шарқ оламида хашамат ва бойлик тимсоли бўлган сирли Эрон мамлакатида ҳеч қачон бўлмаганман. Бу юртни бир кўриш орзусида бўлган барча дўстлар каби Эрон тарихи, маданияти, санъати ва адабиётига ошно бўлиб қолаверганман. Психологлар фикрича: ижодкор одамнинг дунёқараши, ҳис-туйғулари ёшлик оламидан ҳали узоқлашмаган бўлар экан. Мен бундан олти – етти йил олдин Холливуднинг энг номдор актиёрлари рол ўйнаган “Форс шаҳзодаси” фильмини кўрганимдан сўнг Эрон ўз тарихи ва мангу тилаклар айтиладиган“Ялдо кечалари” каби урф - одатлари билан янада улуғвор сеҳрли мамалакатга айланган эди. Тўғри, бу фильм саргузашт - мистика йўналишида яратилган бўлса-да, жасур форс халқлари ҳақидаги тасаввуримни янада бойитган эди. Фильмдаги на масофа, на тоғлар, на баланд қояларда жойлашган шоҳ саройлари ва минглаган соқчилардан сира чўчимайдиган ёвуз ассисинлар яратган хаус қалбим хотираларини тўзғитиб юборган эди. Ўзим ёзувчи сифатида ёзаман деб тасаввур этган ўрта аср салтанатлари, империяларини қўрқувдан зир титратган дарёю – денгиз, саҳро -чўлларни ошиб ўтиб энг кучли қўриқланадиган ошёнларда подшоҳарни тиз чўкдирадиган қудратли исмоилийларни эслатарди.Кичик бир лашкарлар тўпи недан бундай қудратли дея ўйлардим.Шунда Жалолиддин Хоразм шоҳнинг “минг аскар” яъни бир аскари ўнлаган юзлаган лашкарга тенг келадиган аскарлари ҳақида эсладим.\nМен 1985 йилларда Тошкент Давлат университетининг журналистика факультетининг кечки бўлимида ўқиганимда Тошкентда ижара уйда тожик қизлар билан яшаган эдим. Мен ўшанда бу тилни умумий маънода тушунар эдим. Танишув калималарини билар эдим.\nЎша вақтда университетнинг филология факултетида форс тили ўқитилар эди. Биз турли вилоятлардан улкан орзулар билан Тошкентга келган талабалар йиғилиб шеър ўқиганимизда тожик қизлардан тожикча шеър ўқишни сўрар эдик. Кейинчалик адабий давраларимизда форс шоираси Фуруғу Фаррухзод ижоди баҳс – мунозора майдонига айланарди. Гўзал форс шоирасидан менинг машҳур шоира дўстларим илҳомланиб, таъсирланиб ўз ижодида бурилиш ясаган эди..\nСтудентлик даврдан дўстим бўлган ўзбек ва тожик тилида инжа шеърлар яратган шоир ва таржимон Одил Икром шеърларини, катта шоира Ҳалима Аҳмедова шеърларини ёд олиб давраларда жўр бўлиб айтар эдик.\nУмримнинг энг гўзал дамларидан меҳр ва ҳайрат билан боққаним муҳаббат, поэзия тили деб аталадиган гўзал форс тили ҳақида ёзишга жазм қилдим.\nБу қарорни реаллашишига менинг Хоразм да туғилганим, тил ва тарихимиз , қолаверса уруғ – аждодларимиз билан Эронга боғлигимиз сабаб бўлди.\nМенинг шоир ва созанда, Хоразм Хива хонлиги Моноқ беклиги ҳокими бўлган бобом Нуржон Баҳодирхоннинг Эрон ҳукуматига алоқадор амалдорлар билан яқин муносабати ва 1890 йилларда Хива хонлари билан келишмай маълум муддат Эронда яшагани ҳам сабаб деб ёзишим мумкин эди.\nМенинг она тилим Хоразм тили қисматига катта таъсири бўлган форс тили ва унга бўлган меҳрим туфайли қўлимга қалам олдим.\n1.Мусиқий Эрон тилининг асрий жаранги.\nРоссиянинг “Культура” журналнинг ёзишича фарс тили дунёнинг 10 та энг қадимий тиллари: тамил, литва, исланд, иврит, македония, баск, фин, гуржи, ирланд тиллари қаторидан жой олган экан.\nЭнди аниқ бўлмоқдаки, форс тили дунёда энг яхши асралган тиллардан бўлиб, асрлар давомида ўз жозибаси ва мусиқавийлигини сақлаб қола олган эди. Шундай тарихий ҳақиқат борки, давлатлар, империяларни ушаб турадиган мустаҳкам устунлари, суянадиган тоғлари бўлади. Буни Эрон мисолида кўрадиган бўлсак, империяларнинг мангулигинин сақлайдиган устунлар мисоли тоғлар каби улуғвор..бу Форс тили эди.\nИнсоният эрасидан олдинги 7000 йил аввал барпо бўлган Эрон халқларига файласуф Гегел “форслар.. биринчи тарихий одамлар ” деб баҳо берган эди.\nЭрадан аввалги 550 – 330 йилларда улуғ Кир хукмдорлигидаги биринчи форс империяси Болқондан Шимолий Африка, Марказий Осиё ва уч континентни ўз ичига қамраб олади. Бу салтанат асрлар давомида жаҳон айвонида қудратли Рим империяси ва унинг меросхўри Византия билан рақабатдош ҳисобланган.Ўз навбатида Византия Усмонийлар империясининг ашаддий душмани ҳисобланган. Ана шундай ўша замонлардан тарих камони гоҳ Эрон, гоҳ Хоразм , гоҳ Усмоний султонлиги тамонга қараб таранг тортилган эди.\nЎзбекистон тарихига кирган туркий сак маликаси Тумариснинг Ўрта Осиёга бостириб келган ҳукмдор Эрон шоҳи Кир билан курашгани ҳақида афсона бор. Афсонага асосан Кир қўшинлари Тумариснинг ёлғиз ўғли Сапарангезни ҳийла билан қўлга олиб ўлдиришади. Сўнг эрлардан-да моҳир жангчи ҳисобланган малика Тумарис жангда Кир қўшинларини енгади. .\nБалки, шарқ халқларининг илк тарихи ана шундай афсоналарда уҳлагандир.\nМенинг она юртим Хоразм тили Ҳинд-Европа тилларининг эрон гуруҳига киради. Маълумотларга қараганда Хоразм тили — эроний тилларнинг шарқий гуруҳига мансуб ўлик тил. Хоразм шевасида Ўзбекистоннинг шимоли-ғарбий ва жануби-ғарбий қисмларида яшовчи аҳоли сўзлашади. Аксарият тарихий манъбаларда Хоразм тили туркий тилларнинг ўғуз лаҳжаси туркумига кирувчи тил деб белгиланади.Қаранг:\nЯрадор арслоннинг сўнгги ноласи. - Nurzamon.uz\nМен дунёнинг энг қадимий тилларидан ҳисобланган гўзал Хоразм тилини Ўзбекистонда адабий тил мақоми даражасига кўтариш зарурати ҳақида туркум мақолалар эълон қилиб келмоқдаман.\nФорс тилининг қадимий,мусиқавийлиги ва қадимий Хоразм тили билан ўзаро алоқаси ҳақида мақола давомида маълумотлар бериб борамиз.\n“Колчер”(Культура) журналининг ёзишича: “Тилнинг ўзгариши биологик ривожланишга ўхшайди. Кенг диққат - эътибор ва аждоддан аждодга ўтиши билан рўй беради..”..\nЖурналда тиллар тараққиётини биологик ўзгаришга ўҳшатилиши..беиҳтиёр менинг ёдимга “тиллар тақдири инсон тақдирига ўҳшайди ..улар туғиладилар, ўзгаришга учрайдилар ва ўладилар..” деган калимани ёдимга туширади. Бу калом она тилим Хоразм тилининг қайғули тақдири туфайли ҳам хотирамга мустаҳкам ўрнашиб қолган эди.\nМутахассислар эътирофига кўра бугунги кунда дунёда 3 мингдан 7 мингтагача тил борлиги эътироф этилади. 2005 йилда тузилган ЮНЕСКО рўйхати 6 912та тилни қамраб олади. Бу тиллардан 32,8 фоизи (2 269таси) Осиё ва 30,3 фоизи (2 092таси) Африка қитъасига тўғри келади.\nМасалан, ўтган минг йилликда дунё тилларининг 500таси ўлик тилга айланган бўлса, сўнгги юз йилликда эса 1000та тил тарих қаърига сингиб кетди.\n1) тилларнинг ўлик тилга айланиши (этруск тили, шумер тили, санскрит тили, қадимий Хоразм тили, сўғд тили)) тилларнинг бошқа тилга айланиши (грек тили, яҳудий тили, арман тиллари);\nАммо, қудратли ва мусиқавий форс тили асрлар давомида бундай таназзулдан жуда баландда турган. Тилнинг сақланиши, асралиши бу миллатнинг, Эрон давлатининг ёрқин келажагидан далолат беради.\n“Колчер” журналида форс тилида сўзловчилар Эрон, Афғонистон ва Тожикистон ҳудудларигача кенгайгани ҳамда инсоният тарихидан кечган асрлар жараёнида нисбатан камроқ ўзгаришларга дуч келгани ёзилади. Бу поэзия тилида сўзловчилар кўпайиб боргани сабабли форс тили тақдири бошқалардан фарқ қилади дея муаллиф шундай ёзади:\n“Бугунги форс тилида суҳбат қурадиганлар Шекспир ўқиладиган инглиз тилига қараганда осонлик билан 900-чи йилларга тегишли бўлган ёзувларни ўқишлари мумкин”.\nСизга маълумки, инглиз тилида сўзловчи бугунги авлод Шекспир тилини тўла англамаслиги мумкин, негаки, замонавий истеъмолчилар учун бир қадар қулай инглиз бизнес тили пайдо бўлган.\nҚадимий шарқ тиллари: моний, авесто ва портий тилидаги ёзувларда форс тилининг ширинлиги, мусиқавийлигига ишора этилган. Узоқ ўтмишдан бошлаб сўзлашув ва мулоқотда берилган ушбу ҳусусият кейинчалик эронликлар ва хорижий эроншунослар томонидан фақат форс тили ҳақида қўлланилади.\nФорс тили тарихи ҳам Эронинг кўҳна сарзаминидек қадимий умр ва минг йиллик тарихга эгадир. Форс тили ҳинд –европа тиллар гуруҳига киради. Форс тилининг ҳинд тили билан эга бўлган муштаракликлари сабабли ҳинд тили ҳинд ва эрон тилларининг гуруҳини ташкил этган.\nШунинг учун Кавказдаги осий тили, Яғноб водийсида сўзлашадиган яғноб тили ҳамда Афғонистондаги паштун тили замонавий тилшунослик ва илмий нуқтаи назаридан Эрон тилларининг бир қисми саналади.\n2.Мусиқавий Форс тилининг қўшни давлатлар.. Жайхундан то Уммон денгизигача салобатли юриши..\nҚадим замонлар ва кўчиш даврларида ҳиндлар Ҳиндукуш қояларининг бошқа томонига боришди ва эронийлар эса Эрон сарзаминига сукунат қилишди. Бу тиллар кенг кўламда кенгайиб борди. Бу ҳудуд Шарқдан Мовароун-наҳрдан Сайҳун ва Жайҳун дарёсигача чузилди ва Мозандарон денгизи қирғоқлари, Кавказ туманлари ҳамда Хоразм ва буюк Хуросон шимолини ўзига қамраб оларди. Ғарбда Рудоннинг ўртасигача давом этарди ва жанубда эса Форс кўрфази ва Уммон денгизигача кенгайган эди. Эрон тилларининг кенгайиб бориши қадим замонлардан бошланди ва ҳалигача давом этиб келмоқда. Нафақат Эроннинг ҳозирги ер-ҳудудларида, балки унинг сиёсий чегараларининг бошқа томонида, жумладан Марказий Осиё, Кавказ, Афғонистон, Ўрта Шарқнинг бошқа мамлакатлари ва Яқин Шарқда ҳам тарқалди.\nТилшунослар нуқтаи - назаридан бу улкан ҳудудларда қарор топган Эрон тиллари.. қариндош тиллар ҳисобланади ва она тили деб номланадиган тилдан келиб чиққан. Бу тилларнинг келиб чиқишининг бирлиги, грамматикасининг тузилиши ва сўзларнинг келиб чиқиш илдизларининг бир хиллиги уларнинг қариндош эканлигини исботлайди.\nТилшунослар форс тили тараққиётини уч даврга бўладилар.Биринчи давр бу қадимий давр деб аталади. Бу давр эрон тилларидан қулимизда бўлган дастлабки белгилардан бошланиб Ахоманийлар давригача давом этади.\nШу ўринда бир оз чекиниш қиламан. Ахоманийлар салтанатининг бевосита Хоразм тарихига алоқаси бор.\nЭрон Ахоманийлари шоҳи Кайхусрав (Кир, Куруш) (милоддан аввалги 558-530 й.) Хоразм ва унга туташ ҳудудларни босиб олади. Хоразм милоддан аввалги 6-5 асрларда Ахоманийлар давлатининг 16-сатраплиги (вилояти) таркибига кирган. Шоҳ Кир кўчманчи Сак (Массагетлар) қабиласи устига ҳужум қилганида Кайхусрав малика Тўмарисдан енгилиб, ҳалок бўлган.Мен бу афсонанинг қисқача мазмуни ҳақида юқорида тўҳталиб ўтган эдим.\nБалки. Форсча сўзлар тарқалиш илдизларини ўша малика Тумарис ва шоҳ Кир савашлари давридан излаш мумкиндир.\nЭронликлар тилининг иккинчи даври ёки ўрта даври Ахомонийлар салтанати ҳукмронлигидан бошланиб исломий даврнинг бошларигача давом этган. Бу даврдаги тиллар тил мувозанати ва жуғрофиясига кўра, икки гуруҳ шарқий ва ғарбий тилларга тақсимланади. Шарқий тиллар гуруҳига суғд, Хоразм, саккойи ва балхий тиллари киради. Бу ҳақида биз сўзимиз бошида ҳам хабар берган эдик. Ғарбий тиллар гуруҳига эса порт ёки паҳлавий ашконий тили ҳамда сосоний паҳлавий ёки жанубий паҳлавий тиллар мансубдир.\nБу даврдан қимматли ёзма мерос қолган. “Авесто” ва бошқа таржималар шулар жумласидандир.\nБундан сўнг учинчи давр ёки форс тилининг янги даври бошланади. Бу даврда форс тили мастаҳкамланди, яъни ушбу даврда ширин, мусиқавий форс тили гуллаб яшнади. Адабиёт, шеър, маданият, илм, дин, ишқ ва ирфон тилига айланди ва мукаммаллашди..\n3.Форс сўзлари Хоразм тилида яшамоқда.\nСўзимизнинг шу ўрнида Хоразм тилида яшаб келаётган форсий сўзларнинг моҳияти ҳақида мисоллар келтирамиз. Ўзбек тили луғат фондидаги форсча ўзлашмалар ҳусусида қатор тадқиқот ишлари амалга оширилган бўлиб , уларга нисбатан «форсий ўзлашмалар»терминлар қўлланади. Урганч Давлат университети докторанти Шукуржон Норбоева “Хоразм шеваларидаги кийим-кечак номларининг структур-семантик тадқиқи”мавзусидаги илмий ишида қизиқарли мисоллар келтиради.\nХоразм шеваларидаги эроний тилларга мансуб кийим-кечак номларини дастлаб қуйидагича гуруҳлаш мумкин: 1) эроний тилларнинг умумий лексикасига мансуб номлар; 2) эроний тиллар учун умумий, аммо маъносига кўра фарқланувчи сўзлар; 3) Хоразм тили материаллари асосида изоҳланувчи номлар. Кейинги гуруҳдаги сўзларни субстрат асосли бирликлар сифатида қайд этдик. Қуйида айни гуруҳларга мансуб айрим сўзларнинг таҳлили берилади. Эроний тилларнинг умумий лексикасига мансуб номларга соппаш (Хўжайли, Манғит) – кечаси кийиб ётадиган дўппи маъносидаги сўзни киритиш мумкин. Ушбу сўз қайд этилган маънода Гурлан, Янгибозор шеваларида соппаш ва сопбаш шаклларида мавжуд. Сўзнинг А.Ишаев берган изоҳига асосан унинг эроний тилларга мансуб икки мустақил сўз бирикувидан ташкил топгани англашилади: шəб ва пош. Сўзнинг шəб қисми «тун» маъносида деярли барча эроний тилларда ишлатилади. Жумладан, қадимги форсийда xshapa, «Авесто»да (авестовий тилда) xshap, xshapan, shap, паҳлавийда shawâk, қадимги ҳинд тилида kshâp шаклида бўлган бу сўз курдчада shev, афғонча (пушту)да sha, балуж тилида shap, шуғнон тилида shab, сарикийда xab, мунжийда xshāwa, гилонийда shäb, фаризандийда shaw, ярнийда shaew тарзида қўлланади. Шунингдек, қайд этилган маънода форс тилида шäб شب . Пош (ад.орф. пўш) қисми эса ҳозирги форс тилидатилида шäб شب шаклига эга. Пош (ад.орф. пўш) қисми эса ҳозирги форс тилида «киймоқ», «яширмоқ» маъносидаги пушидан پوشیدن феълининг ҳозирги замон ўзагидир. Демак, соппаш сўзининг асл луғавий маъноси «тунда кийиладиган кийим»дир.\nЭроний тиллар учун умумий, аммо маъносига кўра фарқланувчи сўзларга күртəни мисол қилиб келтириш мумкин. Бу сўз тожик тилида «кўйлак» маъносини англатади, Хоразм шеваларида эса «ёш болаларнинг пахта солиб тикилган ёқасиз, олди ёпиқ уст кийими» (ала күртə, қурақ күртə)ни билдиради.\n«Фарҳанг-и Рашидий» асарида бу сўзга «кўйлак ва яктак» деб изоҳ берилган. Тадқиқотчилар Сабзаворда жун кўйлакнинг «курта» деб аталишини ҳам таъкидлайдилар. 1879 йилда нашр қилинган «Курдча- французча луғат» (Auguste Jaba. Dictionnaire Kurde-Franças. Publié par Ferdinand Justi. St. Peterbourg)да курд тилидаги kurtek cўзи рус тилидаги куртка сўзи билан алоқадорлиги қайд қилинган . Бундай мисоллар сифатида: моза кəвиш, чарсы, ла:с сўзлари ҳам берилган.\nШундай сўзлардан бири паравъздир. Бу сўзни Ф.Абдуллаев пилта деб изоҳлайди ва мисол тариқасида жияк: көрпəньң паравъзънъ ҳəльмə тькть жумласини келтиради , А.Ишаев эса жияк (пўстиннинг енг учлари ва атрофларига қоракўл терисидан қўйилган жияк) деб қайд этади. Паравъз сўзининг этимологиясига диққат қилинса, унинг икки таркибий қисмдан иборат эканлиги маълум бўлади: пар ва авиз. Пар форс тилида кўплаб маъноларга эга бўлган. Масалан: пар (қушнинг пари); кафтнинг бошланишидан бармоқлар учигача бўлган қисми; ёруғлиқ, нур; қирғоқ, чекка, этак (пар-и кулоҳ – бош кийимининг чеккаси, пар-и биёбон – чўлнинг адоғи каби); дарахт барги; тегирмон, ғилдирак кабиларнинг парраги каби. Мазкур сўз англатадиган маъно паҳлавий тилида par, parr, авестовийда parena (қанот), қадимги ҳинд тилида parna шакллари ифодаланган бўлса, ҳозирги эроний тиллардан бўлган курд тилида per; вохон тилида parr; гилон, фаризандий, ярний, натанзий тилларида par, сурахаи тилида эса pər тарзида қўлланади23 . Паравъз сўзининг иккинчи қисми бўлган авъз эса «осмоқ» маъносидаги овихтан آویختن феълининг ҳозирги замон шаклидир. Âvixtan, âpixtan (овихтан) феълининг ўзи паҳлавий тилида авестовий осмоқ маъносидаги vaeg феълига â олд қўшимчасини қўшиш орқали ҳосил бўлган. Демак, паравъз сўзи «пар осилган (чеварлик буюми)» деган маънони англатар экан. Шунингдек, келиб чиқиши Хоразм ий тилига оид бўлган кəллəкь, сандал, пəриш, дукард, жоррап, ла:с, нах, пешкъл, ро:пак каби сўзлар ҳам таҳлил этилган.. Хоразм ий тилига оид деб ҳисобланадиган мана шундай сўзларнинг эроний тилларда ҳам учрашини, аслида, бу тилларнинг бир оилага мансублиги билан изоҳлаш мумкин.\n4. Мангулик қадар узун Ялда тунининг ибодат оҳанглари.\nЭрон Ислом Республикаси халқлари ўзининг зардўштийлик даври ва минг йиллик урф – одатлари билан олам нигоҳида янада сеҳрли оламга чўмади. Эрон халқлари Эрон календари бўйича қишнинг биринчи ойи 21 – 22 декабрь тунини муқаддас ва тантанавор Ялда байрами сифатида нишонлайди. Бу тунда ошиқлар деб аталадиган мусиқачилар дастаси қўшиқлар, мусиқалар ижро этишади.Шеърлар айтишади.Айниқса Шероз аҳолиси Ялда оқшомида ўз хонадонларида қариндош – довғонлари билан улуғ шарқ мутаффакири Хофиз Шерозий ғазалларини ўқишади.Унинг рубойилари билан келажакни башорат қилишарди.\nБизда, ўзбек адабиётида ялда туни..муҳаббат оқшоми дея англанилади.\nМен мақолага материал йиғиш жараёнида мусиқий форс тилини бу қадар қадимийлиги ва бойлигидан ҳайратга тушдим.\nУлуғ Форс империяси жаҳонда 1000 йил ҳукмронлик қилган бўлса, демак, мусиқий форс тили минг йил давомида шу империяга бирлашган мамлакатларда давлат тили сифатида қабул қилинган. Улуғ форс тилида дунёнинг энг номдор асарлари, муҳаббат қиссалари битилгандир.\nДунё математикасида ўзгариш ясаган буюк Муҳаммад Мусо Хоразмий, қомусий билим эгаси Абу Райҳон Беруний, араб тили грамматикасининг асосчиси Маҳмуд Замахшарий каби олимлар асосан форс - араб тилида ижод қилишган. Бошқа шарқ тиллари каби Хоразмшоҳлар давлатининг асосий тарихи ва шоирлар асарлари форс тилида яратилгандир.\nЯқинда Ўзбекистонда 1000 йиллиги тантана этилган Хоразмшоҳларнинг дунёнинг илк кутубхоналаридан бири бўлган Маъмун академияси китоблари, Хоразм тарихи асосан форс тилида битилгандир.\nФақат улуғ ҳазрат Навоийгина 14 асрда ўз асарлари, машҳур “Хамса” достонларини туркийчада битиб, туркий тилнинг гўзаллиги ва бойлигини дунёга намоён қилган эди.\nУлуғ форс тилининг мангу сеҳрини англашим баробарида ўз она тилим Хоразм тилининг қайғули қисматидан қалбим ғусса ва ҳасратларга тўлди.Негаки,Хоразм ҳам ер юзида улкан империялар қурган ўзининг оловли байроғи остига 33 мамлакатни жамлаган улуғ салтанат эди. Таассуфки, Хоразм ўз тарихида турли босқинлар, ҳусусан, коммунистлар иттифоқининг миллий ўлкаларга қаратилган ғаразли сиёсати қурбони бўлди. Жадид оғаларимиз ўз қонлари билан 1924 йилда қурган шарафли Хоразм Халқ Республикаси шу йили тугатилди.Шу тариқа қадим “Авесто” қўшиқларида куйланган Хоразм тили тарих саҳнасидан тушиб кетди. Бу мухташам тил эндиликда фақат Хоразм халқ қўшиқларидагина ўз жилоларини сақлаб қолди.\nБугун масала қадим замонда аждодларимиз қайси мамлакатни ишғол қилгани ва қайси тиллар яшнаган, қолаверса қайси тиллар ўлик тиллар қаторига кирганида эмас. Бизнинг масала, мақсадимиз жилокор форс тили ва кўмакка мухтож Хоразм тилини асраб – авайлаб келажак авлодларимизга етказиш орзусидир.\nБизнинг аждодларимизнинг буюклигига тарих гувоҳ, бизнинг тилларимиз гўзаллиги ва бойлигига асрлар далолатдир.\nЗотан, тиллар яшаса ..бизнинг фахру – ифтихоримиз ва қалбимиз таянчи бўлган миллатлар яшайди.\nИлоҳим, муқаддас Ялда тунларида мусиқий Форс тили ва иншаллоҳ келажакда яна кўклларда юлдузи порайдиган Хоразм тилининг камоли, мангулиги ҳақидаги тилаклар худо даргоҳида қабул бўлсин.\nКелажак аср..бизнинг она тилларимиз асри бўлсин.\nТошкент. 20 - 29 Август.


Тушда пичок курса - Tush tabiri mukamal sayt\nТушда пичок курса\nAuthor TushTabiri2 Reading 2 min Views 271 Published by 12.05.2018\nТушда пичок курса Хавф-хатарни англатади. Агар сиз тушингизда пичоқни шунчаки кўрсангиз, хавф бору бироқ ундан қутилиш мумкинлигини билдиради.\nАгар сиз пичоқни олиб, ниманидир кесаётган бўлсангиз воқеалар ривожини кутинг. Хавф оилангиз билан, шунингдек ишингиз билан боғлиқ бўлиши мумкин. Тушда пичок курса\nАгар сиз пичоқ билан бирор жойингизни кесиб олсангиз — демак, ҳамма мусибатлар ортда қолгани. Буни ҳатто ўзингиз сезмай қолишингиз ҳам мумкин. Тушда пичок курса\nАҳёнда бўладиган муваффақият аломати. Агар сиз шундай туш кўрсангиз, ишингизда мислсиз юксак омадларга эришасиз, ўзингиз эса бадавлат ва машҳур кишига айланасиз. Агар сиз плуг ортидан келаётган бўлсангиз, бу оилангиздаги шодликдан ва мўл-кўлчиликдан аёнлик беради. Тушда пичок курса\nАгар эр ёки хотин ўзини пичан уюми орасида ётганлигини ва ҳидини сезаётганини, бундан ўзини бахтиёр ҳис этаётганини тушида кўрса, бу тўсатдан келадиган хаёлий кечинмадан хабар қилади.